1 Salnamələr 6 | Onlayn Müqəddəs Kitab | Yeni dünya tərcüməsi\n1 Salnamələr 6:1—81\nLavi övladları (1—30)\nMəzmur oxuyanlar (31—47)\nHarun övladları (48—53)\nLavililərin yurdları (54—81)\n6 Lavinin+ oğulları bunlar idi: Hirsən, Kəhat+ və Merar.+ 2 Kəhatın oğulları bunlar idi: İmran, İshar+, Həbrun və Üzziil+. 3 İmranın+ övladları bunlar idi: Harun+, Musa+ və Məryəm+. Harunun oğulları bunlar idi: Nadab, Abihu+, Əlyazar+ və İsamar+. 4 Əlyazarın Fənhas+ adında oğlu oldu. Fənhasın Abişu, 5 Abişunun Buqqi, Buqqinin Uzzi, 6 Uzzinin Zarahya, Zarahyanın Məryut, 7 Məryutun Əmariyyə, Əmariyyənin Əxitub+, 8 Əxitubun Sadıq+, Sadığın Əximas+, 9 Əximasın Əzriya, Əzriyanın Yuhənna, 10 Yuhənnanın Əzriya adında oğlu oldu. O, Süleymanın Yerusəlimdə tikdiyi məbəddə kahin idi. 11 Əzriyanın Əmariyyə, Əmariyyənin Əxitub, 12 Əxitubun Sadıq+, Sadığın Səllum, 13 Səllumun Xilqiyyə+, Xilqiyyənin Əzriya, 14 Əzriyanın Sərəyah+, Sərəyahın Yəhusadiq+ adında oğlu oldu. 15 Yehova Navuxodonosorun əli ilə Yəhuda və Yerusəlim əhalisini sürgünə göndərəndə Yəhusadiq də onların arasında idi. 16 Lavinin oğulları bunlar idi: Hirsəm*, Kəhat və Merar. 17 Hirsəmin oğullarının adları Libni və Şimay idi.+ 18 Kəhatın oğulları bunlar idi: İmran, İshar, Həbrun və Üzziil.+ 19 Merarın oğulları Məhli və Muşi idi. Lavililərin nəsil başçılarının adları:+ 20 Hirsəmin övladları:+ Libni, onun oğlu Yahəs, onun oğlu Zimmah, 21 onun oğlu Yuah, onun oğlu İddu, onun oğlu Zarah, onun oğlu Yətray. 22 Kəhatın övladları: Əminədab, onun oğlu Qarun+, onun oğlu Əsir, 23 onun oğlu Əlqəna, onun oğlu Əbiasəf+, onun oğlu Əsir, 24 onun oğlu Tahat, onun oğlu Uriil, onun oğlu Üziyyə, onun oğlu Şaul. 25 Əlqənanın oğulları: Əməsay və Əximut. 26 Əlqənanın övladları: Sofay, onun oğlu Nəhat, 27 onun oğlu Əlyab, onun oğlu Yərahim, onun oğlu Əlqəna+. 28 İşmuilin+ oğulları: ilki Yuil, ikincisi Əbiyya.+ 29 Merarın övladları: Məhli,+ onun oğlu Libni, onun oğlu Şimay, onun oğlu Üzzah, 30 onun oğlu Şima, onun oğlu Həqqiya, onun oğlu Əsyah. 31 Əhd sandığı Yehovanın evinə gətiriləndən sonra Davud orada məzmur oxuyanlar üzərində rəhbərlər təyin etmişdi.+ 32 Süleyman Yerusəlimdə Yehovanın evini tikənə qədər+ onlar Müqəddəs çadırın, yəni Hüzur çadırının önündə məzmur oxuyurdular. Hər biri ona həvalə olunan vəzifəni yerinə yetirməklə xidmətini icra edirdi.+ 33 Oğulları ilə birgə xidmət edənlər bunlar idi: kəhatlılardan məzmur oxuyan Himan+. Himan Yuilin+, Yuil İşmuilin, 34 İşmuil Əlqənanın+, Əlqəna Yərahimin, Yərahim Əliilin, Əliil Toahın, 35 Toah Sufun, Suf Əlqənanın, Əlqəna Mahatın, Mahat Əməsayın, 36 Əməsay Əlqənanın, Əlqəna Yuilin, Yuil Əzriyanın, Əzriya Səfənyanın, 37 Səfənya Tahatın, Tahat Əsirin, Əsir Əbiasəfin, Əbiasəf Qarunun, 38 Qarun İsharın, İshar Kəhatın, Kəhat Lavinin, Lavi İsrailin oğlu idi. 39 Himanın yanında qardaşı Asəf+ dururdu. Asəf Bərxiyanın, Bərxiya Şimanın, 40 Şima Mikayılın, Mikayıl Bəəssənin, Bəəssə Məlkiyyənin, 41 Məlkiyyə İsninin, İsni Zarahın, Zarah Adayın, 42 Aday İtanın, İtan Zimmahın, Zimmah Şimayın, 43 Şimay Yahəsin, Yahəs Hirsəmin, Hirsəm Lavinin oğlu idi. 44 Solda qardaşları Merar+ övladlarından İtan dururdu.+ İtan Qişinin, Qişi Əbdənin, Əbdə Məlluxun, 45 Məllux Həşbiyyənin, Həşbiyyə Amisayın, Amisay Xilqiyyənin, 46 Xilqiyyə Amsinin, Amsi Bənninin, Bənni Səmirin, 47 Səmir Məhlinin, Məhli Muşinin, Muşi Merarın, Merar Lavinin oğlu idi. 48 Onların qardaşları lavililərə Allahın evindəki, Müqəddəs çadırdakı bütün işlər həvalə olunmuşdu.+ 49 Harun və oğulları+ İsrailin günahlarının kəffarəsi üçün+ Allahın qulu Musanın verdiyi bütün əmrlərə uyğun olaraq, son dərəcə müqəddəs şeylərlə əlaqədar bütün işləri yerinə yetirir, yandırma qurbangahında+ və buxur qurbangahında+ qurban tüstüsü təqdim edirdilər. 50 Harunun övladları:+ Əlyazar+, onun oğlu Fənhas, onun oğlu Abişu, 51 onun oğlu Buqqi, onun oğlu Uzzi, onun oğlu Zarahya, 52 onun oğlu Məryut, onun oğlu Əmariyyə, onun oğlu Əxitub+, 53 onun oğlu Sadıq+, onun oğlu Əximas. 54 Onların yaşadığı və düşərgə saldığı torpaqlar bunlardır. İlk püşk Kəhat nəslindən olan Harun övladlarına düşdü. 55 Yəhuda torpağında olan Həbrunla+ ətraf otlaqları onlara verildi. 56 Lakin şəhərin torpaq sahələri və kəndləri Yufənna oğlu Kalibə verildi.+ 57 Harunun oğullarına sığınacaq şəhərlər*+ kimi Həbrun+, eləcə də Libna+ ilə otlaqları, Yəttir+, İştima ilə otlaqları,+ 58 Xiləzlə otlaqları, Dəbirlə+ otlaqları, 59 Aşanla+ otlaqları, Beyt-Şəmslə+ otlaqları, 60 Binyamin qəbiləsinin torpağından Giba+ ilə otlaqları, Əlimət ilə otlaqları və Ənatutla+ otlaqları verildi. Onların nəsillərinin ümumilikdə on üç şəhəri var idi.+ 61 Qalan kəhatlılara digər qəbilənin nəslinin və Mənəssə qəbiləsinin yarısının torpaqlarından püşklə on şəhər verildi.+ 62 Nəsillərinə görə hirsəmlilərə Yəsakir, Aşir, Niftalı qəbilələrinin torpaqlarından və Mənəssə qəbiləsinin Başandakı torpağından on üç şəhər verildi.+ 63 Nəsillərinə görə merarlılara Rubən, Cad və Zəbulun qəbilələrinin torpaqlarından püşklə on iki şəhər verildi.+ 64 Beləcə, israillilər lavililərə otlaqları ilə birlikdə bu şəhərləri verdilər.+ 65 Bundan əlavə, onlara püşklə Yəhuda, Şəmun və Binyamin qəbilələrinin torpaqlarından adları sadalanan bu şəhərlər verildi. 66 Kəhat nəsillərindən bir qisminə Əfraim qəbiləsinin torpağından şəhərlər verildi.+ 67 Onlara sığınacaq şəhərlər* kimi Əfraim dağlıq bölgəsində Sihamla+ otlaqları, eləcə də Cəzərlə+ otlaqları, 68 Yuğmimlə otlaqları, Beyt-Hurunla+ otlaqları, 69 Ayalonla+ otlaqları, Cat-Rimmunla+ otlaqları verildi. 70 Qalan Kəhat nəsillərinə Mənəssə qəbiləsinin yarısının torpağından Anerlə otlaqları və Bilamla otlaqları verildi. 71 Hirsəmlilərə bu şəhərlər verildi: Mənəssə qəbiləsinin yarısının torpağından Başanda Qulan+ ilə otlaqları və Əştərutla otlaqları,+ 72 Yəsakir qəbiləsinin torpağından Qədəslə otlaqları, Dəbrətlə otlaqları,+ 73 Ramutla otlaqları, Anemlə otlaqları, 74 Aşir qəbiləsinin torpağından Maşalla otlaqları, Əbdunla otlaqları,+ 75 Huqoqla otlaqları, Rəhubla+ otlaqları, 76 Niftalı qəbiləsinin torpağından Cəlilədə+ Qədəslə+ otlaqları, Həmmunla otlaqları və Kiryataimlə otlaqları. 77 Qalan merarlılara bu şəhərlər verildi: Zəbulun qəbiləsinin torpağından+ Rimmunu ilə otlaqları, Taburla otlaqları, 78 Rubən qəbiləsinin torpağından İordan bölgəsində, Əriha yaxınlığında, İordanın şərqində çöllükdə yerləşən Bəsərlə otlaqları, Yahasla+ otlaqları, 79 Kədimutla+ otlaqları, Mehpatla otlaqları. 80 Cad qəbiləsinin torpağından Giladda Ramutla otlaqları, Mahanayimlə+ otlaqları, 81 Həşbunla+ otlaqları və Yazirlə+ otlaqları.\n^ 1-ci ayədə Hirsən.\n^ Digər variant: şəhər (Yş 21:13 ayəsinə əsasən).\n^ Digər variant: şəhər (Yş 21:21 ayəsinə əsasən).\n1 Salnamələr 6


Şeirlər » www.QEDIM.az\nQayğısız günlərim sənli illərdə,\nGənclik küçəsinə dönəndə qaldı.\nFərqinə varmadım ey uşaqlığım,\nŞıltaq arzularım dünəndə qaldı.\nŞirin xəyallardan körpülər qurub,\nSənli çağlarima çatmaq istədim.\nBütün yorğunluğu alıb ruhumdan,\nAnamın qoynunda yatmaq istədim.\nBitən uşaqlığım,budur sənintək,\nÖmür payımdan da gəncliyim bitir.\nÇıx , qatar yoluna onu qarşıla,\nÖmür qatarıyla gənclik də gedir.\nVidalaş o gedir gedərgəlməzə,\nTəzədən geriyə qayıtmaz daha.\nAparır içində xoş xatirələr,\nDəyəri milyonluq qızıldan baha.\nSevincdən, kədərdən çıxan yaşdısa,\nSənə yanağımdan baxan yaşdısa,\nSualım gözümdən axan yaşdısa,\nGetməyin cavabdır, sual gözləmə.\nÜmidsiz bir eşqə könül bağladım,\nŞirin xəyallarla coşub, çağladım.\nGecələr ruhumla gizlin ağladım\nKüskün arzulardan xəyal gözləmə.\nNə qədər sevgiyə yazılsa əsər,\nSonunda həsrətin qazancı zəfər,\nHər kəsin ömrünün bəlası kədər\nYazılsa ömrünə vüsal gözləmə\n(Hüseyn Arif “şeir deyilmi” şeirinə nəzirə olaraq yazdım)\nŞair, səmadakı gözəlliyə bax,\nBuludlar axışı şeir deyilmi?\nŞimşəyin çaxması ,göy gurultusu\nYağan yaz yağışı şeir deyilmi?\nYaşıl xalısını sərərək düzə,\nYaz öz gözəlliyin bəxş edir bizə.\nTəbiət gözəllik nəqş edir sözə\nOnun hər naxışı şeir deyilmi?\nDüzlər vida deyir qarlı dünənə,\nBahar nur çiləyir yurda,Vətənə.\nBülbülün çiçəyə, gülün çəmənə\nEşq ilə baxışı şeir deyilmi?\nHikmətdir çöllərin sərvəti varı,\nÇayların daşması bağların barı\nAyın boylanmasi, ulduza sarı ,\nGünəşin çıxışı şeir deyilmi?


Pakistanın Azərbaycan sevgisinin səbəbi nədir? – Maraqlı faktlar - AzToday\nby Aztoday Xəbər Portalı 27 İyul, 2021 [11:22]\n27 İyul, 2021 [11:22]\nBu həftə Bakıda Azərbaycan, Pakistan və Türkiyə parlamentləri sədrlərinin və nümayəndə heyətlərinin ilk üçtərəfli iclası keçiriləcək. İclasda “Bakı Bəyannaməsi” adlı üçtərəfli sənədin imzalanma mərasiminin keçiriləcəyi gözlənilir.\n44 günlük İkinci Qarabağ Müharibəsi dövründə yadda qalan məqamlardan biri də ölkə boyu hər yerdə – küçələrdə, binalarda, müxtəlif tədbirlərdə Azərbaycan və Türkiyə bayraqları ilə yanaşı üçüncü ölkənin də bayrağının qaldırılmasıdır. O bayraq Pakistanın idi.\n“Azərbaycanın Qarabağ müharibəsində qələbəsi və öz ərazi bütövlüyünü bərpa etməsi hər bir müsəlman, hər bir pakistanlı üçün möhtəşəm hadisədir,”- bu sözləri Pakistan Quru Qoşunlarının komandanı, ordu generalı Qamar Caved Bacva Azərbaycana səfəri zamanı Prezident İlham Əliyevlə görüşərkən deyib. Pakistanın yüksək səviyyəli hərbi nümayəndə heyəti Azərbaycanda ötən ayın sonunda olub.\nQamar Caved Bacva ilə görüşdə Prezident Əliyev “Pakistanın və Azərbaycanın iki qardaş ölkə” olduğunu və İslamabadın Bakıya verdiyi dəstəyi qeyd edib: “Biz, xüsusilə İkinci Qarabağ müharibəsində Pakistanın Azərbaycana göstərdiyi çox fəal dəstək mövqeyinə görə minnətdarıq”.\nRəsmi olaraq İslam Respublikası adlanan Pakistanı azərbaycanlılara və Azərbaycana yaxın edən təkcə dini və mədəni yaxınlıq deyil. Hər iki ölkənin qarşılaşdığı siyasi problemlər də bənzərdir. “Azərbaycan Kəşmir məsələsində hər zaman Pakistanı dəstəkləyir. Bizim açıq mövqeyimiz dəfələrlə nümayiş etdirilib. Bu mövqe ədalət, beynəlxalq hüquq və qardaşlıq əlaqələrimizə əsaslanır. Biz bütün məsələlərdə qardaşlarımızı dəstəkləməliyik,” – Prezident Əliyev general Bacva ilə görüşündə deyib.\nPolitoloq Rasim Musabəyov hesab edir ki, Azərbaycan üçün Pakistanın siyasi dəstəyi vacibdir. O əlavə edir ki, Pakistan Azərbaycanı müstəqilliyinin elan olunmasının ilk günündən ardıcıl olaraq dəstəkləyib. “Pakistan müsəlman dövlətidir, nüvə silahına malikdir, əhalisi 250 milyondur. İndoneziyadan sonra Pakistan ən böyük əhalisi olan ikinci müsəlman dövlətidir”.\nRasim Musabəyov xatırladıb ki, 1993-cü ilin aprelində, Kəlbəcərin işğal olunması məsələsi BMT-nin Təhlükəsizlik Şurasının müzakirəsinə çıxarılarkən Azərbaycanın ərazi bütövlüyünün bərpasını tələb edən 822 saylı qətnamənin qəbul edildiyi iclasa məhz Pakistan sədrlik edib: “Azərbaycanın ərazi bütövlüyünü təsdiqləyən qətnamələr Pakistanın dəstəyi ilə qəbul olunub”.\nHərbi ekspert Murad Sadəddinov Azərbaycan-Pakistan ikitərəfli münasibətlərin Heydər Əliyev və Pərviz Müşərrəf dövründə yeni keyfiyyət aldığına diqqəti çəkib. Onun sözlərinə görə, həmin dövrdə Pakistan Azərbaycana “Qarabağın işğaldan azad olunmasında hərbi yardım göstərəcəyini və işğaldan azad olunmasında yaxından iştirak edəcəyini” vəd edib.\n“Bu, çox ciddi və ikitərəfli hərbi əlaqələrin gələcəyi üçün mühüm rol oynamış bəyanat idi. Həmin görüşdən sonra iki ölkə arasında hərbçilərin qarşılıqlı səfərlərinin intensivliyi artmağa başladı,” – Sadəddinov deyib.\n“Bəzi dəyərləndirmələrə görə, Pakistanın onlarla nüvə silahı vahidi var. Bu, qeyri-rəsmi məlumatdır. Lakin Türkiyənin dəstəyi ilə yanaşı, belə silahı daşıya bilən müasir raketlərin mövcudluğu da Azərbaycan üçün ciddi mənəvi və siyasi təminatdir və bir növ təhlükəsizlik çətiri rolunu oynamış olur,” – Murad Sadəddinov qeyd edib.\nPolitoloq Rasim Musabəyova görə, Pakistanın nüvə ölkəsi statusuna baxmayarq, Bakı üçün “ilk növbədə Pakistanın siyasi dəstəyi mühüm əhəmiyyət kəsb edir”. Onun qənaətincə, Pakistanla sıx müttəfiqlik əlaqələri Bakı üçün ilk növbədə İslamabadın verdiyi etibarlı siyasi dəstək anlamında qiymətlidir.\n“Pakistanın nüvə dövləti statusuna sahib olması – bu, əbəttə ki, ilk növbədə, siyasi dəstəkdir, amma eyni zamanda da Azərbaycanı hədələmək fikrinə düşənləri, Ermənistanın tərəfini saxlayan nüvə ölkələrini Azərbaycana və Azərbaycanı dəstəkləyən Türkiyəyə həddən artıq təzyiq göstərmək cəhdlərindən çəkindrə biləcək bir amildir,” – Musabəyov deyib.\n“Pakistanın çox yüksək hazırlıqlı dağlıq ərazidə əməliyyatlar aparan xüsusi təyinatlı bölmələri var. Və bu mənada Azərbaycan üçün həm təcrübə, həm taktika baxımından Pakistanın dağ xüsusi təyinatlılarının taktika və təcrübəsi vacib idi. Və düşünürəm ki, bu sahədə Pakistan Azərbaycana müəyyən yardım göstərib,”- Rasim Musabəyov əlavə edib.\nTəhlilçilərin fikrincə, Bakı ilə İslamabad arasında hərbi-texniki əməkdaşlığın digər bir istiqaməti Pakistanın müəyyən dərəcədə Çinin dəstəyi ilə istehsal etdiyi hərbi təyyarələri ola bilər. “Azərbaycanın Pakistandan bir neçə ədəd JF-17 təyyarələri alması ilə bağlı məlumatlar olub,” – Murad Sadəddinov xatırladıb.\nRasim Musabəyov Pakistanın istehsal etdiyi ən son model hərbi təyyarələrinin 5-ci nəsilə yaxın olduğunu, “hər halda ən azı 4+ nəsil səviyyəsinə aid edilə biləcəyini” qeyd edib.\nMusabəyovun sözlərinə görə, Azərbaycan Pakistanın hərbi təyyarə istehsalına “maraq göstərir, planlar mövcuddur, müəyyən danışıqlar aparılır, amma bu məsələ hələ götür-qoy ediləsidir, çünki Qarabağ müharibəsi, əslində, dronlardan istifadə edilməsinin daha effektiv olduğunu göstərib”.\n“Azərbaycanın bu sahədə imkanları Türkiyə və Pakistanın imkanları qədər olmasa da, mütəxəssislərimizin və maliyyə imkanlarımızın mövcudluğu hərbi təyinatlı məhsulun buraxılmasında üçtərəfli əməkdaşlığı faydalı edir. Bizim hərbi məhsul bazarımız böyük olmasa da, Türkiyə və Pakistanın bazarı həcmcə böyükdür və bü cür əməkdaşlıq layihələri çərçivəsində buraxılan məhsula tələbat əvvəlcədən təmin olunur,” – Musabəyov söyləyib.\n“Ərazilərin minalardan və partlamamış sursatlardan təmizlənməsi prosesində pakistanlı mütəxəssislər iştirak etməyə hazırdır,” – general vurğulayıb.\n“Azərbaycanla bizim ortaq tərəfdaşlarımızdan biri də Türkiyədir. Sizin “bir millət, iki dövlət” dediyiniz kimi, Türkiyə bizim də qəlbimizə çox yaxındır. Dünyada ən yaxın əlaqələrimiz Türkiyəylədi. Hər üç ölkə arasında sıx əlaqələrin olması əməkdaşlığımız üçün hədsiz imkanlar açır,” – pakistanlı general deyib.\nBəs Türkiyə, generalın dediyi kimi, ”Pakistanın qəlbinə” niyə bu qədər yaxındır? BBC Türkce xidmətinin jurnalisti Ece Göksedefin sözlərinə görə, bu əlaqələrin tarixçəsi ən azı yüz il bundan əvvəlki dövrə, Hindistanın Britaniyanın müstəmləkəsi olduğu zamana gedib çıxır.\n“O zaman Pakistan hələ siyasi xəritədə yox idi, Hindistan müsəlmanları isə Osmanlı imperiyasını müsəlman aləminin mərkəzi qüvvəsi sayırdılar”.\nHəmin dövrdə Hindistanda yaranmış müsəlmanların kütləvi “Xilafət hərəkatının” əsas məqsədi işğal altında olan Türkiyəyə dəstək verilməsi idi,”- Ece Göksedef qeyd edir.\nTürkiyə XİN-in saytında Pakistanla qurulmuş sıx əlaqələrin təməlinə işıq salan yazıda Pakistan xalqının Türkiyənin müstəqillik uğunda mübarizəsində oynadığı rol barədə bunlar yazılıb: “Qurtuluş Savaşımıza alt qitədə yaşayan müsəlmanların verdiyi dəstək şüurumuzda xüsusi yer tutur”.\n“Digər tərəfdən isə, Türkiyənin müstəqillik uğrunda apardığı mübarizə və müasir bir dövlət qurulması işində qazandığı uğur Pakistan xalqını bu yolla irəliləməyə ilhamlandırıb,”- Turkiyə XİN-i qeyd edib.\nEce Göksedef qeyd edir ki, həmin dövrdə təzəcə ayaq üstə duran Pakistan dövləti üçün milli pul vahidi – rupi əskinaslarını çap edib ölkəyə təcili çatdıran məhz Türkiyə olub.\nO vaxtdan bəri Türkiyə “daima Pakistanın yanında olub, qardaş ölkəyə dəstəyini əsirgəməyib və hazırda da Ankara ilə İslamabad arasında bütün sahələrdə sıx əməkdaşlıq mövcuddur”.\nNazirin sözlərinə görə, Prezident Əliyevin tapşırığı ilə “Azərbaycan, Türkiyə və Pakistan xüsusi təyinatlı qüvvələrinin birgə təlimləri keçirilməlidir”.\n“Biz buna hazırlıqlar görürük, artıq ekspert qruplarının bir qismi Azərbaycandadır, təlim ərazilərini yoxlayırlar. Onlar bizim hazırlığımızı yüksək qiymətləndirirlər,” – Azərbaycanın müdafiə naziri vurğulayıb. /BBC Azərbaycanca


Apellyasiya Məhkəməsi Bayram Məmmədovu azadlığa buraxmayıb\nAprelin 10-da Bakı Apelyasiya Məhkəməsi hakim Əflatun Qasımovun sədrliyi ilə 30 sutka inzibati həbsə məhkum edilmiş keçmiş siyasi məhbus Bayram Məmmədovun şikayətini təmin etməyib.\nBayram Məmmədovun özü də məhkəmədə iştirak edib.\n2016-cı ilin mayın 10-da Heydər Əliyevin heykələ şüar yazdıqdan sonra narkotik ittihamıyla 10 il həbs cəzası alan Bayram Məmmədov martın 16-da əfv sərəncamıyla azadlığa buraxılsa da, martın 30-da yenidən həbs edilib. O, İnzibati Xətalar Məcəlləsinin 535.1 maddəsi ilə - polisin qanuni tələbinə tabe olmamaqda ittiham olunaraq , 30 sutka inzibati qaydada həbs edilib.\nİddia olunur ki, Bayram Məmmədov Sabunçu rayonu Polis İdarəsinin, 12-ci Polis Bölməsinin qarşısında söyüş söyüb.\nVəkili Elçin Sadıqov 30 sutkalıq həbs qərarından apellyasiya şikayəti versə də, təmin olunmamışdı. Bu şikayəti isə Bayram Məmmədovun özü ayrıca verib. Bakı Apellyasiya Məhkəməsində şikayətə hakim Əflatun Qasımov baxıb.\nBayram Məmmədov hakimə üz tutaraq: "Adamlar gəlib, siz mantiya geyinmisiz, bunlar hamısı yaxşıdır. Amma mən bunu məhkəmə hesab edib, ədalətli qərar gözləmirəm. Apellyasiya şikayətini də ona görə verməmişəm. Həbsimə gəlincə, görünür, hakim fikirləşib ki, 3 il tamam olmayıb, 1 ay kəm gəlir, ona görə 30 sutkanı verib."\nHakimin "xahişiniz nədir" sualına isə gənc fəal belə cavab verib: "Xahişim yoxdur, tələbim var, qərar ləğv olunsun."\nVəkil bildirib ki, Sabunçu Rayon Məhkəməsində bu işə baxılarkən işin faktiki halları araşdırılmayıb, raportu tərtib edən şəxslər belə dindirilməyib, videogörüntülərə baxış keçirilməyib.\nSadıqov Məmmədovun inzibati həbs olunanların saxlandığı məntəqədə işgəncələrə məruz qaldığını da vurğulayıb.\nHakim qısa müşavirədən sonra Sabunçu Rayon Məhkəməsinin Məmmədov haqqında 30 sutkalıq inzibati həbs qərarının dəyişdirilmədən qüvvədə saxlandığını açıqlayıb.\nBayram Məmmədov bundan öncə digər gənc fəal Qiyas İbrahimovla birgə 2016-cı il mayın 10-da saxlanılıb.\nRəsmi qurumlar onları narkotikdə ittiham edib. Məhkəmə qanunsuz narkotik maddəsinin dövriyyəsi ittihamını təsdiqləyib, onların hər birini 10 il azadlıqdan məhrum etmişdi.\nAmma gənclər məhkəmədə deyiblər ki, narkotik ittihamını qəbul etmirlər. Onlar keçmiş prezident, indiki dövlət başçısı İlham Əliyevin atası Heydər Əliyevin abidəsi üzərinə "Qul bayramınız mübarək!" şüarı yazdıqlarına görə həbs edildiklərini bildirib.\nOnların hər ikisi bu ilin martın 16-da imzalanan əfv sərəncamı ilə azadlığa buraxılıb.


Bu barədə Axar.az-a Xarici İşlə Nazirliyinin mətbuat xidmətindən məlumat verilib. Qeyd edilib ki, 62 ölkə qətnaməyə həmmüəllif kimi qoşulub.\nQətnamə dövlətləri beynəlxalq humanitar hüququn müddəalarına hörmət və riayət etməyə, silahlı münaqişələr şəraitində itkin düşmə hallarının qarşısının alınması, itkin düşmüş şəxslərin axtarışı ilə bağlı bütün lazımı tədbirləri həyata keçirməyə, o cümlədən beynəlxalq öhdəliklərinə uyğun olaraq itkin düşmüş şəxslərin taleyinin müəyyənləşdirilməsi üçün əməkdaşlıq etməyə çağırır. Qətnamə itkin düşmüş şəxslərin ailələrinin əzizlərinin taleyi barədə məlumat əldə etmək hüququnu təsdiq edir. Qətnamə dövlətləri silahlı münaqişələr şəraitində itkin düşmüş uşaqların məsələsinə xüsusi olaraq diqqət yetirməyə çağırır.\n2018.12.18 / 17:21


Şuşa Azərbaycan ədəbi salnaməsində - Maarifə HACIYEVA | Edebiyyatqazeti.az\n15.04.2021 16:42 | 1032 dəfə oxunub A A+ A- Elmi araşdırma\nQarabağda yazdı dastan,\nİlham! Ali Baş Komandan!\nDöyüşlərdə zəfər çalan,\nPaşan gəlir qucağına.\nAç qoynunu, Azərbaycan,\nŞuşan gəlir qucağına.\nXVIII əsrdə meydana gələn Azərbaycan xanlıqları ictimai-siyasi və mədəniyyət mərkəzləri olan Azərbaycan şəhərləri ətrafında yaranmışdı. Gəncə, Bakı, Şuşa, Urmiya, Təbriz, Şəki, Şamaxı, Xoy, Mərənd, Quba, Lənkəran, Ərdəbil, Naxçıvan, Marağa, İrəvan, Dərbənd kimi şəhərlər o dövrdə Azərbaycanın inkişaf etmiş şəhərləri idi. Azərbaycan xanlıqlarının əksəriyyəti inkişaf etmiş belə şəhərlər ətrafında yaranmışdı.\nXVIII əsrdə Azərbaycanda güclü xanlıqlardan biri olan Qarabağ xanlığı da Şuşa şəhəri ətrafında olan Qarabağ torpaqlarında yaranmışdı.\nQarabağ xanlığının (1747) banisi isə Pənahəli xan Cavanşir (1693-1758) olmuşdur. Xanlığın möhkəmləndirilməsində Pənahəli xanın və oğlu İbrahimxəlil xanın böyük xidmətləri olmuşdur. Onların hakimiyyəti illərində xanlıqda Şahbulaq, Bayat, Əskəran, Şuşa qalaları, məscidlər tikilmişdir.\nŞuşanın tarixi bir şəhər, xalqımızın yaratdığı tarixi bir yaşayış məskəni olduğunu ümummilli lider Heydər Əliyev dönə-dönə ifadə etmişdir: "Şuşa Azərbaycanın ən əziz və böyük tarixi olan bir guşəsidir. Şuşanı yaradanlar, Şuşa şəhərini quranlar, Şuşa qalasını tikənlər Azərbaycan torpağının sahibləri olublar və Qarabağda Azərbaycan torpağının daim qorunması, saxlanması üçün Şuşa şəhərini, qalasını yaradıblar. Bu, Azərbaycan xalqının, əcdadlarımızın yaratdığı böyük abidədir, təkcə şəhər deyil, böyük bir tarixi şəhərdir, abidədir".\nPənahəli xan Cavanşirin 1750-ci illərin əvvəllərində inşa etdirdiyi Şuşa şəhəri onun şərəfinə Pənahabad adlanırdı. Şuşaya xalq arasında "Qala" da deyirmişdir. Bu, Pənahəli xanın şəhər ətrafına çəkdirdiyi qala divarları ilə əlaqədar idi. Mənbələrdə yazıldığı kimi, Qarabağ xanlığının mərkəzi Şuşa idi. İnzibati cəhətdən 22 mahala bölünən Qarabağ xanlığının 638 kəndi var idi. Xanlığın mərkəzi isə Pənahabad (Şuşa) idi.\nŞuşa bir çox mənbələrdə "Şişə" kimi yazılır və adlanır. Bu da qalanın şüşə kimi təmiz və parlaq olması ehtimalına gəlir. Şuşanın "Şişə" şəklində ifadəsi 1795-1797-ci illərdə İranda şahlıq edən Ağa Məhəmməd Şah Qacarın (1742-1797) Şuşaya hücumu zamanı Qarabağ xanı İbrahim xana göndərdiyi və xalq arasında uzun zaman rəvayətləşən bir məktubunda ifadə edilmişdir. Şah Qacar İbrahim xana yazmışdı: "Fələyin mancanağından bəla daşları yağır. Sənsə əbləhcəsinə Şişə içində qərar tutmusan".\nİbrahim xanın vəziri Molla Pənah Vaqif (1717-1797) isə məktubu belə cavablandırır: "Məni qoruyan mənim Tanrımdırsa, Şişəni daş içərisində də qoruyar".\nAzərbaycanın digər xanlıqları kimi, Qarabağ xanlığının da bayrağı var idi. Salnamələrdə yazıldığı kimi, Qarabağ xanlığının Şuşa, Bayat, Şahbulaq ərazilərində mədəni yüksəliş, sənətkarlıq xeyli inkişaf etmişdi. Sənətkarlar əsasən Şuşa qalasında fəaliyyət göstərirdilər.\nŞuşa sənətkarları tüfəng, tapança lülələri, silah qundaqları hazırlayırdılar. Xəncər, qılınc hazırlayan sənətkarlar, misgərlər, daşdan müxtəlif istehsal vasitələri - dəyirman daşları, kirkirələr, daş qazanlar və başqa əşyalar hazırlayan ustalar da Şuşada yerləşirdilər. Xanlıqda 500-ə yaxın işləyən dəyirmanın ayrı-ayrı hissələri burada daşdan və taxtadan hazırlanırdı. Bazar günləri Şuşada yarmarka tipli ticarət - həftəbazarı da təşkil edilirdi. Məşhur Qarabağ atları, Qarabağ xalçaları Qarabağ xanlığı ticarətinin mühüm tərkibi olduğu da tarixi mənbələrdə yazılmışdır.\n1758-ci ildə Qarabağ xanı Pənahəli xanın Şirazda Kərim xan Zəndin qurduğu tələ nəticəsində xaincəsinə ölümündən sonra xanlığa oğlu İbrahimxəlil xan keçir. Onun hakimiyyəti illərində (1760-1806) Qarabağ xanlığı inkişaf edir və şöhrət tapırdı.\nFirudin Şuşinski rus dilində nəşr etdirdiyi "Şuşa" adlı əsərində yazırdı: "Azərbaycan Elmlər Akademiyasında olan məlumata görə, XIX əsrdə Şuşada 95 şair, 22 musiqişünas, 38 müğənni, 16 heykəltəraş, 5 astronom, 18 arxitektor, 16 həkim və 42 müəllim olmuşdur. Bu böyük ziyalı dəstəsi Şuşanı mədəniyyət mərkəzinə çevirirdi.\nŞuşada anadan olub və orada yetişən Azərbaycan məşhurlarının bir neçəsini təxminən belə sıralamaq mümkündür. Azərbaycan ədəbiyyatında yetişən görkəmli lirik-satirik şair Qasım bəy Zakir (1784-1857), məşhur xeyriyyəçi, Azərbaycanın tanınmış şairə və rəssamı, Qarabağ xanı Mehdiqulu xanın qızı Xurşidbanu Natəvan (1832-1891), İbrahim xanın qızı, məşhur xeyriyyəçi Gövhər Ağa, musiqişünas, astronom, çoxşaxəli elmi yaradıcılıq fəaliyyəti ilə məşhur olan, 21 kitabın müəllifi Mir Möhsün Nəvvab (1833-1918), Azərbaycan ədəbiyyatına 500-ə yaxın şeir bəxş etmiş Fatma xanım Kəminə (1840-1898), şairə Ağabəyim Ağa (1780-1832), Azərbaycan ədəbiyyatının klassikləri Nəcəfbəy Vəzirov (1854-1928), Əbdürrəhim bəy Haqverdiyev (1870-1933), məşhur yazıçı Yusif Vəzir Çəmənzəminli (1887-1943), məşhur jurnalist Qasım bəy Vəzirov (1868-1916), məşhur tədqiqatçı-alim, pedaqoq Firudin bəy Köçərli (1863-1920), Azərbaycan klassik musiqisinin iftixarı Üzeyir Hacıbəyov (1885-1948), Niyazi, Əfrasiyab Bədəlbəyli, Fikrət Əmirov kimi bəstəkarlar, dünya şöhrətli General Səməd bəy Mehmandarov kimi böyük şəxsiyyətlər Şuşada doğulmuş, orada yaradıcılığa başlamışlar.\nMəşhur xanəndələr Hacı Hüsü, Cabbar Qaryağdıoğlu, Məşədi İsi, Keçəçi oğlu Məmməd, Sadıq Əsəd oğlu (Sadıqcan), Seyid Şuşinski, Bülbül, Xan Şuşinski, Rəşid Behbudov kimi dünya şöhrətli xanəndə, musiqiçilərin adı da Şuşa ilə bağlıdır.\nƏdəbi mətnlərdə və qaynaqlarda "Şişə", "Şuşa", "Pənahabad", "Qala", "Qələ" kimi qeyd edilən möcüzə təbiətli, təmiz havalı, təmiz çeşməli, tarixi abidələri, özünəxas şəhər yaşayış məskəni olan Şuşa haqqında Azərbaycan ədəbi salnaməsində xeyli şeir nümunələri var. Bu nümunələrin tarixi Şuşanın tarixi ilə başlayır.\nMəlumdur ki, ədəbi və tarixi mənbələrdə Şuşa şəhərinin adı XVIII əsrin 50-ci illərindən çəkilir. Bu da Şuşa şəhərinin, Şuşa qalasının o illərdə Azərbaycanın Qarabağ xanlığı torpağında inşa edilməsi ilə əlaqədardır.\nQarabağ xanlığı illərində Azərbaycan şairi M.P.Vaqif hələ Şuşada müəllimlik etdiyi vaxt Şuşaya olan sevgisini, oranı özünə məkan seçdiyini bir şeirində belə ifadə edirdi.\nMəkan tutdisə Vaqif, yox əcəb, bu Şişə dağında,\nMəqami ləli gülrəngin miyani-səngixaradır.\nQarabağ xanı İbrahimxəlil Cavanşirin hakimiyyəti illərində xanın vəziri olarkən M.P.Vaqif müasiri olduğu M.V.Vidadi ilə deyişməsində Qarabağın musiqi məkanı, şeir-sənət diyarı olduğunu söyləyirdi:\nKülli Qarabağın abi-həyatı,\nNərmi-nazik bayatıdır, bayatı,\nOxunsa məclisdə xoş kəlimatı,\nXIX əsrin böyük satirik və lirik şairi Qasım bəy Zakir Şuşada anadan olmuş və Şuşada vəfat etmişdi. Qəbri məşhur Mirzə Həsən qəbiristanlığındadı. Ömrünün çoxunu Mehdiqulu xanın ona bağışladığı Xındırıstan kəndində keçirmişdi. Qasım bəy Zakir şeirlərində "Şişə qalası", "Əhli-Şişə", "Şişə", "Qələ" və Şuşa ifadəsini işlədirdi.\nCəfərqulu xana yazdığı bir şeirdə Qasım bəy Zakir:\nBu şəhri-Şişədə gər bizi şişə taxsalar xoşdur,\nKi, həmsöhbət bizə ol növi-qövmi-bihesab olsun.\nZamanın satirik şairlərindən Baba bəy Şakir (1780-1845) (o həm də Qasım bəy Zakirin qohumu və dostu idi) Zakirə yazdığı bir şeirində Şuşa şəhərini "Qala" kimi ifadə edir. Çünki o zaman Şuşaya el arasında "Qala" da deyilirdi.\nZakira, eşitdim tazə bir xəbər,\nHəqiqətdə qoydu məni xeyli mat.\nZahirən ki, seçirlərmiş Qalada,\nTərəf-tərəf olub bəylər deputat.\nƏslən şuşalı olub, Şuşada doğulan və 80 yaşında Şuşada dünyasını dəyişən Mirzə Həsən Qarabaği müasirləri arasında gözəl məsnəvi yazan şair kimi tanınmışdır. Onun Qarabağ mühitindəki ictimai bəlalarından, adət-ənənələrdən bəhs edən "Rəsmi - vilayəti Qarabağ və şəhəri - Şişə" ("Qarabağ vilayəti və Şuşa şəhəri") adlı əsərində də Şuşa şəhəri Şişə kimi ifadə edilmişdir.\nXan qızı Xurşidbanu Natəvana xüsusi hörmət bəsləyən Mirzə Həsən Qarabaği Natəvanı Şuşanın istedadlı şairi və rəssam kimi tərənnüm edərək onun çəkdiyi rəsmlərə şeirlər həsr etmişdir:\nSən Şişə içində türfə cansan,\nHəm cismilə can üçün təvansan.\nSənsiz nədi Şişənin nəmudi?\nGəlməz nəzərə onun vücudi\n- deyə Xurşidbanu Natəvanın Şuşa şəhərində xeyriyyəçi xidmətini xüsusi vurğulayır (Bax: Mirzə Həsən Qarabaği. Seçilmiş əsərləri. Bakı, 1973, səh.106).\nYusif Vəzir Çəmənzəminlinin "Qan içində" romanında mərkəzi Şuşa şəhəri olan Qarabağ xanlığındakı bir dövrün tarixi əhvalatı qələmə alınır. Romanda Şuşa şəhərinin Şərq cəhətindəki Bağrıqan dağının adı çəkilir. Romanda Şuşa şəhərinin adı Şişə kimi ifadə edilir.\nRomanda yazılır: "...İbrahim xan Qarabağa qayıdanda qardaşı Mehralı bəylə arasında səltənət davası düşmüşdü. İbrahim xan qaynı Avar xanın köməyi ilə qardaşını Şişədən çıxarıb, Qarabağ xanı olmuşdu (Bax: Y.V.Çəmənzəminli. Əsərləri. II cild. Bakı, 1978, səh.489).\nMəlumdur ki, "Qarabağ şikəstəsi" bütöv Qarabağın, "Xarıbülbül" isə Şuşanın simvoludur. Təsadüfi deyildir ki, Səməd Vurğunun Şuşa şəhərində ustad xanəndə Xan Şuşinskiyə bədahətən söylədiyi\nAxşamüstü qoy uzaqdan,\n- şeiri hər zaman xalqın dilində əzbər olmuşdu.\nSovet dönəmi illərində də Şuşa haqqında poeziya nümunələri yazılmışdır.\nXalq şairi Rəsul Rzanın "Şuşa" (1947), "Şuşam mənim" (1980), Nəbi Xəzrinin "Şuşanın yolları" (1954), Mirvarid Dilbazinin "Şuşa", Arif Abdullazadənin "Şuşada" şeirlərində Azərbaycanın gözəl, füsunkar şəhəri Şuşa şəhərindən heyranlıqla söhbət açılır, yüz zinəti, yüz rəngi olan bu əsrarəngiz torpaqda insanın nə qocalmayacağı, nə də ölməyəcəyi ehtimalı dilə gətirilir. Rəsul Rza "Şuşam mənim" şeirində "Pənahların yadigarı, nur parçası", "Cabbarın, Seyidin, Nəvvabın, Üzeyirin, Bülbülün nəğməsi" olan Şuşanın tarixdə heç bir fatehə, müxənnətə baş əymədiyindən, yandırdığı neçə-neçə milli sənət çırağından, Cıdır düzündən söhbət açaraq yazır:\nBir könüldən, min könülə,\nSəxavətlə qoşam mənim.\n(V cild, səh.42-43)\nArif Abdullazadənin "Yağışı sel, doğuşu gül" olan şeirində Şuşanın tarixi xatırlanır:\nBu Şuşada İbrahim xan qalası da,\nNatəvanın yarası da,\nQacarın son gecəsi də,\nÜzeyrin ilk nəvası da,\nZakirin qübarı da,\nVaqifin məzarı da,\nYan-yana axıb gedər\nQayalar səf-səf durar,\nƏli sağ qulağında,\n"Aman" deyib çağlayan,\nBir uşağın səsindən.\nMəmməd Arazının, Xəlil Rza Ulutürkün, Ənvər Əhmədin, Zivər Ağayevanın Şuşaya həsr etdikləri poeziya nümunələri də Şuşa şəhərinə, onun şeir-sənət abidələrinə, əsrarəngiz gözəlliyinə, tarixi varlığına həsr edilmişdir.\nXalq şairi Məmməd Araz 1979-cu ildə yazdığı "Şuşada bir gecə" adlı şeirində\nBu gecə gecənin son qatındayam,\nBu gecə bir qəndil qanadındayam\n- deyə bu möcüzə şəhəri bir çilçıraq şəhəri kimi vəsf edir və dağ başında salınan Şuşaya "fəzadan asılan çilçıraq şəhər" deyir.\nXalq şairi Xəlil Rza Ulutürk 1979-cu ildə "Şuşa səfəri" adlı lirik poemasında sal qayalı, məğrur görünüşlü Şuşanı "mərmər qəsrlərin ağappaq nuru" adlandırır və şəhəri heyranlıqla vəsf edərək belə poetikləşdirirdi:\n"Şüşə deməliyəm bəlkə də sənə,\nŞüşədən işıqlı, mərmər şəhərim.\nDağ bülluru kimi pardaxlı, parlaq,\nMənim yaqut qalam, gövhər şəhərim.\nŞair bu gözəl şəhərdə onlarca bulaq adını tarixləşdirir. "İsa bulağı", "Qoşabulaq", "Aydın bulağı", "Südlü bulaq", "Nağıllar bulağı" və s. bulaqların adını çəkir və yazır:\n"İsgəndər tapmadı dirilik suyu,\nGəlsin nişan verim neçə qaynağı"\n- deyərək hər bulağın bir dirilik suyu olduğunu əfsanələşdirir.\nŞairə Zivər xanım Ağayeva Şuşanın 1992-ci ildə erməni terroristlər tərəfindən işğal edilməsindən səkkiz il əvvəl, təxminən 1980-ci ildə yazdığı "Şuşa" şeirində tarixin daş yaddaşında yaşayan nəğmələr ocağı ulu torpağımızın sehrkar görünüşünə heyranlığını belə ifadə edir:\nBir yanı göydələn zirvə düzümü,\nBir yanı tər-təzə zümrüd meşəli,\nBaxıram ətrafa elə bil Şuşa,\nDağların ovcunda büllur çeşmədi.\nŞuşanın Azərbaycan musiqi mədəniyyətinin şah əsəri olduğunu əslən qarabağlı (ağcabədili) olan, uzun müddət Xankəndidəki universitetin dosenti olan Ənvər Əhməd bir şeirində belə poetikləşdirir:\nŞuşa qalam, taxtı-tacım,\nXoş avazım, səs paytaxtım.\nAşağıdakı iki misrada isə Ənvər Əhməd dağ üstə salınan, dağ ürəkli, dağdan doğulduğu üçün dağ vüqarlı olan Şuşanın gözəlliyinə fəlsəfi bir don geydirir:\nŞuşa, daş kəmərli gözəl şəhərim,\nDaş üstə doğulan qızıl səhərim.\n1992-ci ilin mayın 8-də erməni terrorçuları Şuşaya daxil olub, mayın 9-da xaincəsinə şəhəri işğal etdilər.\nTarixçi-alim, əslən ağdamlı olan Əsgər Abdullayev "Qarabağ faciəsi" adlı əsərində yazır: "Şuşanın işğalı ilə 190 hektar qoruq zonası, 235 tarixi abidə, 870 metr uzunluğunda olan qala divarları və 450 hektar ərazidə yerləşən Daşaltı Dövlət Təbiət ərazisi məhv edilmiş oldu. "Hacı Yal" adlanan ərazidə isə iki minə qədər palıd ağacı kəsilib xaricə satıldı. Topxana meşəsi qırılıb talan edildi və 50 evdən ibarət olan Zarıslı kəndi tamamilə dağıdıldı". (Bax: Əsgər Abdullayev. "Qarabağ faciəsi". Bakı: Azərbaycan Dövlət İqtisad Universitetinin nəşri, 2016, səh.125-126).\nVahid Aslanın "Yağış havası" kitabında Şuşanın işğalından sonrakı illərlə bağlı olan şeiri var.\nXarıbülbülün eyni pərişan halını şairə Rüzgar Əfəndiyeva "Xarıbülbül" şeirində:\nŞuşa indi sənə qəfəs,\nBu nə tale, nə kəsəkəs?\n- deyə yad nəfəsində tənha qalan çiçəyə səbr etməyi, solmamağı ürək ağrısı ilə tövsiyə edir və\nSolma yadın nəfəsində\nDəmir Gədəbəyli isə Xarıbülbülü belə poetikləşdirir:\nBir millətə ar olsan da,\nƏzablara yar olsan da,\nHəsrətindən saralsan da,\nSolma, yaşa, Xarıbülbül.\nGörkəmli Azərbaycan bəstəkarı Vasif Adıgözəlovun 2003-cü ildə səhnəyə qoyulmuş "Natəvan" operası Azərbaycanın görkəmli şairi, Qarabağ xanının qızı Xurşidbanu Natəvanın 150 illik yubileyinə həsr olunmuşdur.\nRuhun şad olsun, Xan qızı Natəvan xanım! Xilaskarımızı Allah qorusun. O sənin xalqının müzəffər ordusu və bu ordunun Müzəffər Sərkərdəsi, Ali Baş Komandan, Azərbaycan Respublikasının Prezidenti İlham Əliyevin adı ilə tarixləşən Azərbaycanın düşmən üzərindəki zəfəridir.\nŞair Məmməd Aslan isə "Xan qızı hönkürə bu dərdi ey kaş" adlı şeirində "Dağ başında yerləşən Şişənin (Şuşanın) min dürlü guşəsinin, İsa bulağının nəşəsini xatırlayır, bu füsunkar şəhərin işğalına özü də ağlayaraq\nPənahəli xanın çatlasın bağrı,\nXan olan gəlməzmi mülkünə doğru\n- deyə, sanki Şuşanın qurucusu Pənahəli xanı köməyə çağırır.\nAncaq bu kömək müzəffər Azərbaycan ordusundan, onun Baş Komandanı, Azərbaycanın əzmkar Prezidenti İlham Əliyevdən gəldiyi 1992-ci ilin 8 mayında işğala uğramış Şuşa şəhəri 2020-ci ilin 8 noyabrında, 28 ildən sonra öz sahiblərinə qovuşdu. Azərbaycan Respublikasının Prezidenti İlham Əliyevin məğrur səsi ucaldı: "Əziz Şuşa, biz qayıtmışıq", "Əziz Şuşa, biz səni dirçəldəcəyik", "Şuşa bizimdir!", "Qarabağ bizimdir!". Qalib Prezident məğrurluqla bir daha elan etdi: "Bu torpağın sahibləri qayıdıb. Əlində bayraq, əlində silah, ürəyində Vətən sevgisi", "Əbədi yaşayacağıq bu torpaqlarda".\nMəğrur Ali Baş Komandan, Azərbaycanımızın Prezidentinin rəhbərliyi ilə müzəffər Azərbaycan ordusu mənfur düşmənləri Şuşadan qovdu, Şuşa öz sahiblərinə qucaq açdı. Şair Damət Kərimli isə bu qovuşmanı, bu sevinci "Şuşan gəlir qucağına" şeirində xronoloji ardıcıllıqla belə poetikləşdirdi:\nBalan gəlir qucağına.\nNeçə ildir həsrətinlə\nYanan gəlir qucağına.\nYurd-yuvası talan olan,\nYayda yanan, qışda donan,\nSularına həsrət qalan,\nSonan gəlir qucağına.\nÇəkilib qara buludlar,\nAzad olub əsir yurdlar,\nDurulubdu sellər, sular,\nSaran gəlir qucağına.\nVəcdə gəlib susan bülbül,\nNecə sevinməsin könül,\nŞuşadan gəlir qucağına.\nSeyidin, Cabbarın, Xanın,\nBöyük söz, sənət ocağın,\nPənah xan qoymuş təməlin,\nTarixə yazmış əməlin,\nO müqəddəs, ulu yerin,\nİlham, Ali Baş Komandan,\nRuhu şaddır şəhidlərin,\nDağ vüqarın, qürur yerin,\nDüşmənindən alıb bacı,\nQəlbində yox ağrı, acı,\nQarabağın başının tacı,


Kərə yağı yemək üçün 4 VACİB SƏBƏB | Demədi Demə\nKoronavirusla mübarizədə sadə insanlardan daha çox ölkə liderlərinin yanaşmaları diqqət çəkir və günlərlə sosial şəbəkələrdə, elektron mətbuatda müzakirə mövzusuna çevrilir.\nİndiyədək koronavirusu epidemiya kimi ciddiyə aldığını dilinə gətirməyən Belarus prezidenti Aleksandr Lukaşenkonun koronavirusla mübarizədən danışması da bu müzakirələrin fonunda əsl ironik mənzərə yaradıb. O, bu günlərdə çıxışlarının birində deyib: “Koronavirusla mübarizə aparmaq üçün kərə yağı yemək lazımdır. Bunu mənə həkimlər məsləhət görüb”. Maraqlıdır, koronavirusa inanmayan birinin mübarizə üsulu axtarmasına nə ad vermək olar?\nOna görə də kərə yağı və onun sağlamlığımıza faydaları barədə qısaca bir araşdırma apardım. Əvvəlcə, tanınmış Rusiyalı həkim, akademik Pavel Yevdokimenko-nun ağciyəri koronavirusdan qorumaq üçün məsləhət gördüyü qidaların siyahısı ilə tanış oldum. Maraqlıdır ki, akademik siyahısında ilk olaraq kərə yağını qeyd edib. Pavel Yevdokimenko-nun sözlərinə görə, “kərə yağları olmadan qidalanmaq ağciyər üçün siqaret qədər təhlükəlidir”. Gündəlik rasiona 20q kərə yağının əlavə edilməsinin mütləqliyini qeyd edən akademik sözlərini belə yekunlaşdırıb: “Kərə yağı ağciyərləri gücləndirir. Çalışın, koronavirusla mübarizə aparmaq üçün ağciyərlərinizi gücləndirin. Çünki, zəifləyən ağciyərlərə istənilən virus və infeksiya maneəsiz daxil ola bilir”.\nDaha bir rus həkimi, endokrinoloq Olqa Avçinnikova kərə yağlarının tərkibindəki fosfolipidlərə diqqət çəkir. Xanım Avçinnikova elektron mətbuatda yayılan məsləhət xarakterli müsahibəsində fosfolipidlərin ağciyərlərin hava kisələrənin qorunmasındakı əvəzolunmaz rolundan bəhs edib.\nST: Müxtəlif ölkələrdən və məhşur sağlamlıq mərkəzlərindən olan 125 həkim-dietoloqun birlikdə hazırladığı tibbi arayışlardan birində isə kərə yağı yemək üçün 4 əsas səbəb açıqlanıb.\n1. Sağlam dəri və sağlam saçlar. Kərə yağının tərkibində A, B, C, D, E vitaminləri var. Bu vitaminlər saç və dərinizin sağlamlığının əsasını təşkil edir. Gündəlik rasiona əlavə edilən kərə yağı qırılan və tökülən saç problemindən, quru, tez çatlayan dərilərlə bağlı narahatlıqlardan yaxa qurtarmanıza kömək edəcək...\n2. Sağlam damarlar. Mütəmadi olaraq kərə yağı yemək qanda xolesterolun miqdarını stabilləşdirir və qan dövranını nizamlayır. Qan-damar problemləri ilə əlaqədar müxtəlif dərman vasitələrindən istifadə etmək məcburiyyətində olanlar, bütöv bir resepti kərə yağı ilə əvəzləyə bilər.\n3. Sağlam mədə. Xroniki mədə-bağırsaq xəstəlikləri olan insanlar menyularına kərə yağını əlavə etməlidirlər. Tərkibindəki A vitamini sayəsində kərə yağı hüceyrələrin bərpasında əvəzsiz vasitəyə çevrilir. Eyni zamanda, kərə yağı orqanizmə daxil olduqdan az sonra mədə divarını örtür, nəticədə, mədə divarlarına düşən təzyiq azalır.\n4. Enerji və gümrah həyat tərzi. Mütəxəssislər kərə yağının beyin hüceyrələrinə də olduqca yaxşı təsir göstərdiyini açıqlayıblar. Xroniki yorğunluqdan, yuxusuzluqdan əziyyət çəkənlər üçün kərə yağı əsl dostdur. Tərkibindəki zəngin lesitin maddəsilə kərə yağı stress əleyhinə də ən yaxşı vasitələrdən biri sayılır. İnsanın sinir siteminin 17%-i lesitin adlı zülaldan ibarətdir və bu zülal beyin hüceyrələrinin yenilənməsinə kömək edir.\nST: Qədimdən üzübəri zəngin və nizamlı qidalanma ənənələrinə sahib bir xalq kimi, kərə yağı bizim də süfrəmizdə önəmli yer tutmaqdadır.\nGünə gümrah və güclü immunitetlə başlamaq üçün kərə yağının səhərlər yeyilməsi təbii sağlamlıq sayılır. Tiroid hormonlarının düzgün işləməsi üçün orqanizmin yoda olan ehtiyacının qarşılanmasında da kərə yağından istifadə edə bilərsiniz. Malik olduğu linoleik turşusu kərə yağını iltihab və viruslar əleyhinə əsl antibiotikə çevirir. Elə bu antibiotik xüsusiyyətini, ağciyərlərimizə və immun sistemimizə olan əvəzedilməz faydalarını nəzərə alaraq, koronavirusla mübarizə günlərində kərə yağı seçimində daha diqqətli olmalıyıq. Faydasını görə bilmək üçün əsl kərə yağından istifadə etməliyik. Bu səbəbdən də bizə sağlamlığımızın təhdid altında olduğu bu günlərdə təbiiliyinə güvəndiyimiz marka lazımdır. Yeni Zelandiya istehsalı olan “Westgold” kərə yağı əsl kərə yağı axtarışında olanlar üçün əla təklifdir.\n“Westgold” kərə yağlarından, nəinki, səhər süfrəsində, istənilən yeməyin hazırlanmasında ürək rahatlığıyla istifadə edə bilərsiniz. “Westgold” kərə yağlarını çəki və paket formalarında, istədiyiniz çəkidə bütün marketlərdən ala bilərsiniz.\n16:45 26.05.2021 577 baxış\nDİQQƏT! Görün "Çukur" serialında Azərbaycan çayı haqda nələr dedilər Video\n14:33 01.03.2021 259 baxış\nQarabağala bağlı ŞOK bilgilər! - Dünyanın ən Bahlı balığı Qarabağda imiş\n17:45 30.07.2020 572 baxış\n15:32 19.06.2020 752 baxış\nDİQQƏT! Bank kartı olanlar, Bu videonu MÜTLƏQ İZLƏYİN


Dollar yağışı » Reyting.az\nTarix: 02-07-2020 14:25 | Bölmə: Azad MÜZƏFFƏRLİ\nSabah məhkəmədə olmalıydı. Ələsgər fikir çəkməkdən yumağa dönmüşdü. Bankdan götürdüyü krediti heç cür qaytara bilmirdi. Babat işi əlindən çıxandan bəri kreditə görə faiz faiz üstə gəlməkdəydi. Borcu artıq otuz min manatı ötmüşdü. Bankın əməkdaşları da qınanılası deyildi. Vaxtilə nümunəvi müştərilərdən biri sayıldığından ona ötən müddətdə qədərincə güzəşt eləmişdilər. Daha vəziyyət dalana dirənmişdi. Onu məhkəməyə vermək məcburiyyətində qalmışdılar. Bu gün-sabah yeganə ümid yeri - banka girov kimi qoyduğu üçotaqlı mənzili də əlindən alınıb satışa çıxarılacaqdı. Haranın külünü başına tökəydi, bilmirdi.\nDərd orasındaydı ki, maddi durumundan xəbərdar olduqlarından ona borc verən də tapılmırdı. Nə qohum-əqrəbası, nə də tanış-bilişi. Son gümanı məktəb yoldaşlarından birinəydi. O, bəxti ayaq üstə olan kəslərdən idi. Vaxtilə Ələsgərdən köçürməklə dərslərindən tramvay altında qalan “üç”ləri bir təhər sıralayardı. İndi isə şəhərin bir neçə nöqtəsində mağazaları vardı. Hazırda onun yanına tələsirdi. Ələsgəri fikir nə təhər caynağına almışdısa, köhnə “Mersedes”i sözünə baxmırdı. Bu dəfə də əliboş yola salınacağı qorxusundan mırmıc duruma düşdüyündən az qala sükan arxasında olduğunu unuda.\nTərslikdən dərd də dərd üstə gələr. Evlərindən cəmi bir tin aralanmışdı. İşıqforda rəngləri səhv saldığından qəflətən maşını əylədi. Ona elə gəlmişdi ki, qırmızı işıq yandı. Sən demə xeyli tələsibmiş. Arxadakı maşın guppultu ilə “Mersedes”inə dürtüldü. Kəlləsi zərblə yan qapıya çırpıldı. Bir anlığa ağlı gizləndi. Özünə gələndə düşündü ki, kaş o dünyalıq olaydı, ayılmayaydı. İmkanı olsaydı, elə oradaca özünə qəbir qazardı. O, nə haydaydı, indi nə zibilə düşdü. Qabaq güzgüdən arxaya boylanıb zədələdiyi avtomobilin ən son model “Bentli Kontinental” olduğunu görəndə isə az qala ödü ağzına gələ. Ürəyində Allaha yalvardı ki, kaş, heç olmasa sürücü elə bərk əzilməyəydi, bəlkə, Allaha təvəkkül, ürəyi yuxa adam çıxa, onu bağışlaya. Əlacsızlıqdan ümidə sarıldı.\nKarıxdığından yerə düşmək əvəzinə yenə də qabaq güzgüdən arxadakı maşının sürücüsünə sarı boylandı. Həmən kəs nəsə əl çantasında eşələnirdi, əlindəki bükülüləri tələm-tələsik götür-qoy eləyirdi. Ələsgər bunu tibb ləvazimatları çantası zənn elədi.\nGümüşü rəngə çalan, Böyük Britaniyada araya-ərsəyə gətirilən “Bentli Kontinental”ın sürücüsü Ələsgərdən qabaq maşınından düşdü. Aramla əvvəlcə sol ayağını yerə basdı. Təmiz dəridən hazırlanmış, əli iş olan dəbli ayaqqabısı Avstriya istehsalı idi. Şalvarının ətəyi azacıq yuxarı qalxdığından corabı da aydınca görünürdü. Ayaqqabısı və şalvarı ilə həmahəng olan corabı, ilk baxışdan bəlliydi, hələm-hələm ələdüşməz İtaliya malıydı. Ağır cayıl maşınından enməyi ilə klassik üslubda say-seçmə geyimi ilə göz qamaşdırdı. Ürəyəyatımlı göy rəngdəki kostyumu Almaniyadan gətirilməydi. Dekorativ düyməli, təmiz pambıqdan hazırlanmış, göy və ağ rəngli nazik zolaqların məxsusi yaraşıq verdiyi köynəyi Şotland malıydı. Çində “Stocman” firmasının say-seçmə müştərilər üçün təmiz ipəkdən hazırladığı, həsəd doğuran qalstuku gözoxşayan kostyumu ilə bir-birini üzvi şəkildə tamamlayırdı. Əl atıb tərini silmək üçün cibindən çıxardığı dəsmalı isə İspaniya istehsalıydı. Qolundakı saat da nadir matahlardan sayılırdı, fransızların İsveçrədə iş quran “Jacgues Lemans” firmasına aid idi. Onun şişman əl çantası da hansısa tanınmış xarici şirkətin məhsuluydu. Özündənrazı bu zatın üstündəki geyimlərin qiyməti heç də altındakı maşının dəyərindən geri qalan deyildi. Ələsgər nəinki qohum-əqrabasının, hətta, simsarlarının da var-yoxunu satıb pula çevirsəydi belə çətinki, bu hampanın bığının altından keçə biləydi. Onun işi Allaha qalmışdı.\n“Bentli”nin sürücüsünün yaxınlaşdığını görən Ələsgər tələm-tələsik maşınından düşdü. Qarşısındakının tövründən az qala hürkə.\n- Əşi, nevezuxadı, neyləyim oldu da, davay bıstro podoydi poqovorim, vsyo budet okey...\n- Sən Allah üzrlü say, fikirliydim, tələsirdim...\n- Çudak, ne nado rola girmək, skazal je za vsyo zaplaçu kak palojeno... Ponimayu, arxadan vurmuşam, ya vinovat...\n- Vallah, utandığımdan yerə girirəm, bağışla...\n- Ay kişi, sən nə təhər adamsan, indi politsiya gələcək, eta tebe nado, ti toje mne... U tebya mersik da, al bu on mini, – deyə əl çantasından bir dəst yüzlük dollar çıxarıb Ələsgərə uzatdı. Tezcənə də fikirini dəyişdi, - xoroşo, bundan sənə maşın çıxmaz, beri etovo toje, istəyirsən düzəltdir, ya da bir-iki il işlənmiş təzəsini götürə bilərsən, tvoye delo, eto mne ne kasayetsya. – Bir yüzlük dollar dəstini də əlavə elədi.\n- Vallah, xəcalət verirsiniz, - Ələsgərin dili güclə söz tutdu. Bədahətən əlini gicgahına apardı, alnındakı çapıqdan süzülən qanı yalnız indi sezmişdi.\n- Nu, xvatit je, gözümə soxma bunu, za eta toje zaplaçu, - deyib yenə əlini çantasına atdı. Daha bir yüzlük dəstini Ələsgərə uzatdı. – Beri, pomoyemu xvatit, ev həkimin var da naverno, intellegent adama oxşayırsan. Ne day Boq, birdən çaşıb bolnitsaya-zada gedərsən ha...\n- Yox, yox, qətiyyən narahat olmayın, tanış həkim var, ona göstərəcəm...\n- Viju, normalnı adama oxşayırsan, - sanki, Amerikanın pul çap eləyən maşını Əliqulunun ixtiyarındaydı, əlini şəstlə bir daha çantasına atdı. - Al bu paçkanı da, özünə maya qoyandan, maşınını təzələyəndən sonra dostlarını başına yığıb tselıy qod necə lazımdı kayf eləyərsən, stressini çıxardarsan... Nu kak, dovolen, doqovorilis?\n- Hə, şey qaydasında, Allah canınıza sağlıq versin. Düzü, elə bil yuxudayam, baş verənləri hələ də axıra qədər qana bilmədim...\n- Davay, əngə vermə, potom pozdno budet, seyças politsiya padyedet... Beri svoyu maşinu, tez sür qabaqdakı praflaktoriyaya, orda lyuboy zapçastın rodnoyu var... Skajiş, Əliqulu müəllim poslal, vsyo budet vporyadke... Politsiya mənlikdir, ne bespokoysya... Nu davay je duy otsyuda, çeqo jdyoş yeşyo... Siz də dağılışın, nədi avariya-zad görməmisiniz, toje mne, - deyə amiranə şəkildə ətrafdakılara çımxırdı. Kimsə cınqırını çıxarmadı, dağılışmağa başladılar.\nSağollşmağı belə unudan Ələsgər dabanına tüpürüb “Mersedes”ini sürətlə yerindən tərpətdi. Yoldaca maşınındakı tibb çantasından çıxardığı pambığı yoda batırıb yarasına əl gəzdirdi, zədələndiyi bilinməsin deyə üstünə leykoplastır yapışdırdı. Bir göz qırpımında özünü avtomobil təmiri məntəqəsinə yetirdi. Hadisə şəhərin kənar hissəsində baş verdiyindən yol polisi qəzadan xəbər tutunca gec oldu. Lap xəbər tutsaydılar da hamıya bəlliydi ki, Əliqulu müəllim heç nə olmayıbmış kimi hər şeyi qaydasına qoyacaqdı. Əslində qəzaya uğrayan avtomobillər də sən deyən lap elə bərk əzilməmişdi.\nƏliqulu müəllimin adını eşidincə maşın ustalarının çöhrəsi sanki pöhrələndi. Anındaca müdirin özü çim yağ daman Ələsgərin başının üstünü kəsdirdi. Xeyli çək-çevirdən sonra razılaşdılar ki, ustalar iki min beş yüz dollara “Mersedes”i mataha çevirəcəklər, hətta, almanların özü də yəqinki bu avtomobilə həsəd aparacaqlar. Az qala, Ələsgər nə hayda olduğunu unuda. Düzü, onu günahlandırmaq da olmur. Bu, pul ki var ey, yaman köpəyoğlu şeydi də. Nəhayət, maşını ilə bağlı sövdələşməni bitirər-bitirməz qaranəfəsə banka sarı götürüldü. Dimdik görkəm alaraq yüzlük dollarları oğulcasına sayıb təkcə borcunu yox, məhkəməni də bağladı. Onca dəqiqənin içində bankın işçiləri şikayətlərini geri götürüb dedilər ki, a kişi səndən yoxdu ey, sən hara, məhkəmə hara, bir qələtdir eləmişik bizi bağışla.\nƏslində, yol qəzasını özü törətdiyi halda Əliqulunun xamlığı ucbatından bu məsuliyyətdən yan ötmüşdü. Onun yerinə başqası olsaydı, “bəxtim yamanca gətirdi”,- deyə çırtma vuraraq qol qaldırıb süzərdi ki, ay can, ay can, günahkar olmağım bir yana, heç nədən bütün borcumu bağladım, məhkəmə biabırçılığından qurtuldum, üçotaqlı evim yerində, tezliklə avtomobilim də cağbacağ təmirdən çıxacaq, hələ üstəlik dollarları bizimkinə çevirəndə əlimdə də nağd otuz min manatdan çox pul qalacaq. Ədalət naminə onu da unutmayaq ki, öz qələtinə görə Ələsgər ürəyində ötən müddətdə dəfələrlə Tanrıdan üzr istəmişdi. Pis adam deyildi, nə olar, həyatdı da, kişinin başına iş gələr. Görünür, Allahın yanında üzüqara olmayıb deyənə xəta-bəla son anda da olsa ondan sovuşdu. Bunu bir təhər başa düşdük. Di gəl, hər şey necə lazımdı ötüşəndən sonra onun Əliqulunun millilik səviyyəsini araşdırmaq eşqinə düşməyinə bilmirsən nə ad qoyasan?


Həyatdan, taledən razılıq\nPeşə seçərkən insanın öz xarakterinə və daxili potensialına istinad edə bilməsi başlıca şərtlərdən biridir. Hövsələsiz bir kəsin yaxşı pedaqoq ola biləcəyinə məni inandırmağa çalışsalar belə, inana bilmərəm. Peşələr arasında daha çox səbir, diqqət, səmimilik, güc, dözüm, nəvaziş və bu kimi digər insani keyfiyyətlər tələb edənləri onlarcadır. Peşələrin eləsi də var ki, sadalanan bu keyfiyyətlərin hamısını bir yerdə tələb edir insandan.\nHələ orta məktəbdə oxuyanda Zera Zəkəriyyə qızı tibb işçisi olmaq arzusu ilə yaşayır, dərslərini yaxşı oxumağa səy göstərirdi. Sovetlər dönəmində Özbəkstan Respublikasının vətəndaşı olan gənc qız Gülüstan şəhərində Tibb Məktəbini bitirdikdən sonra1975-ci ildə tibb bacısı kimi əmək fəaliyyətinə başlayıb. Elə həmin il Özbəkstanda yaşayan həmyerlimiz Əliağa Həmidovla ailə həyatı quran Zera xanım 20 illik əmək fəaliyyətindən sonra ailəliklə Azərbaycana gəlib.\nİsmayıllıda işlə təmin olunmaqda Z.Həmidova heç bir çətinliklə üzləşmədi. İşlədiyi illər ərzində yaxşı işinə görə aldığı Fəxri fərmanlar, əmək kitabçasına yazılan təşəkkürlər onun peşəkarlığından söz açırdı. Milliyətcə Krım tatarı olan, əlləri şəfalı, xoşxasiyyət və gülərüz bu xanım üçün İsmayıllı Rayon Mərkəzi Xəstəxanasında işləmək heç də çətin olmadı. Azərbaycan dilini özünəməxsus şirin ləhcə və rahatlıqla danışa bilən bu təcrübəli tibb bacısı az bir vaxtda kollektivin sevimlisi oldu. Qayğı və nəvazişindən şəfa tapanlar işindən hər yerdə razılıq etdilər.\nBu yazının yazılmasına da səbəb elə Zera xanım barəsində redaksiyamıza daxil olan, minnətdarlıq, xoş fikirlərlə dolu kiçik təşəkkür məktubu oldu.\nMərkəzi xəstəxananın terapiya şöbəsinin müdiri Elçin Abbasovla əlaqə saxladıq. Eşitdiklərimiz yaxşı bir ışçinin işinə verilən dəyərli qiymət oldu:\n– Zera xanım şöbəmizin ən təcrübəli işçilərindən biridir. Şöbədə işə qəbul olunan gənc tibb işçilərinin əksəriyyəti onun təcrübəsindən yararlanırlar. Xəstələrlə rəftarı, müalicənin fərdi xüsusiyyətlərə uyğun aparılması onu peşəkar tibb işçisi kimi tanıtdırmışdır. Şöbədə işlədiyi 16 il ərzində xəstələrə ana, bacı nəvazişi göstərən Z.Həmidovanın əməyi xəstəxana rəhbərliyi tərəfindən dəfələrlə mükafatlandırılıb.\nZera xanım sevimli tibb işçisi olmaqla bərabər həm də mehriban ana, vəfalı, qayğıkeş həyat yoldaşıdır. Əliağa Həmidovla birlikdə cəmiyyət üçün tərbiyəli övladlar yetiriblər – üç oğul, bir qız böyüdüblər. Qız köçürüb, oğul evləndiriblər. Subay balaları sonbeşik Rəsuldur. Rayonda, ƏSMM-də çalışır.\nZera xanım olduqca xoşxasiyyət, gülərüzdür. Yaşına görə olduqca cavan görünən bu qadının beş nəvəsi var. Vaxt tapıb onlara da qayğı göstərir.\nBir neçə dəqiqəlik söhbətimiz vaxtı təvazökarlıqla yola saldığı illərdən, mənalı həyatdan, halal zəhmətdən söz açan Zera xanım sonda bunları dedi:\n-Zəhmətdən qorxmadım. Halallığa can atdım. Seviləcəyimə inanıb sevdim. Uşaqlarımın tərbiyəsindən kəsmədim. İşimdən, həyatımdan, taleyimdən razıyam. Şükür Allahın böyüklüyünə.\nPrevious Ağlama, ana, ağlama!\nNext Milli kurikulum tərəqqiyə istiqamətdir


Daşkəsən sakinləri Göygöldə bıçaq davasına çıxıb, Qazaxda isə keçmiş kürəkən həyat yoldaşı və qaynanasını bıçaqlayıb | Kəpəz Müstəqil Teleradio Şirkəti\nBu günə xəbərlərin oxunma sayı: 4352\n— 13.11.2014 15:46\nDaşkəsən sakinləri Göygöldə bıçaq davasına çıxıb, Qazaxda isə keçmiş kürəkən həyat yoldaşı və qaynanasını bıçaqlayıb\nBu gecə Daşkəsən sakini 33 yaşlı Xəyal Əsgərov üzərində bıçaq yaraları olan xəsarətlərlə Gəncə şəhər Təcili Tibbi Yardım Xəstəxanasına gətirilib. İlkin müayinə zamanı xəstənin üzərində daxilə nüfuz edən bir neçə bıçaq yarası aşkarlanıb. Dərhal əməliyyat olunan yaralı reanimasiya şöbəsinə yerləşdirilib. Vəziyyəti ağır kimi qiymətləndirilir.\nGöygöl rayon polis şöbəsindən verilən məlumat görə, Xəyal Əsgərovu həmyerlisi 25 yaşlı Nizami Qurbanov bıçaqlayıb. Ancaq hələlik Qurbanovu saxlamaq mümkün olmayıb. Bu istiqamətdə əməliyyat-axtarış tədbirləri davam etdirilir.\nEtibar Abbasov- həkim: “Döş qəfəsinin yaraları daxilə nüfuz etdiyindən xəstə birbaşa əməliyyat otağına götürülüb. Bütün yaralar tikilib və qanaxma dayandırılıb. Hazırda vəziyyəti keçirdiyi əməliyyata uyğundur”.\nQazaxda isə keçmiş kürəkən həyat yoldaşı və qaynanasını bıçaqlayıb. Hadisə rayonun Aslanbəyli kəndində baş verib.\n4 ay öncə boşandığı Aybəniz İsmayılovanın evinə gələn Teymur Eminov 24 yaşlı keçmiş həyat yoldaşı və onun anası 59 yaşlı Gülabatın İsmayılovaya bıçaqla xəsarət yetirib.\nMüxtəlif bədən xəsarətləri alan ana və bala Qazax Diaqnostika Mərkəzinə çatırılıblar. Həkimlər onların vəziyyətini kafi qiymətləndirirlər.\nZərərçəkənlərin qohumlarının sözlərinə görə, Teymur Eminov həyat yoldaşına işgəncələr verməklə yanaşı, uşaqlarını döyməkdən də çəkinməyib.


Ronaldo 100 qol vuran futbolçu kimi tarixə düşüb İdman\n15 Fevral 2018 16:55\nİspaniyanın "Real Madrid" klubunun portuqaliyalı hücumçusu Kriştiano Ronaldo Çempionlar Liqasında bir komandanın heyətində 100 qol vuran ilk futbolçu kimi tarixə düşüb. Onun ən yaxın izləyicisi olan "Barselona"nın futbolçusu Lionel Messinin hesabında 97 qol var. Çempionlar Liqasının səkkizdəbir final mərhələsində "Real" və Fransanın PSJ komandaları arasında keçirilən matçda 33 yaşlı Ronaldo dubla imza atıb.\nPortuqaliyalı hücumçuya bu nailiyyəti əldə etmək üçün 95 oyun bəs edib. O, İngiltərənin "Mançester Yunayted" klubundan "Real"a 2009-cu ilin yayında keçib. Çempionlar Liqasında onun hesabında ümumilikdə 117 qol var. Ronaldo turnir tarixinin ən yaxşı bombardiridir. Həmçinin Ronaldo yeddi mövsüm ardarda Çempionlar Liqasında ən azı 10 qol vuran ilk futbolçu olub. O, 2011-2012-ci il mövsümündə 10, 2012-2013–cü il mövsümündə 11, 2013-2014 –cü il mövsümündə 17, 2014-2015-ci illərdə 10, 2015-2016-cı il mövsümündə 17, 2016-2017-ci il mövsümündə isə 12 dəfə fərqlənib. Hazırkı mövsümdə onun hesabında 11 qol var.\nQeyd edək ki, Ronaldo dörd dəfə Çempionlar Liqası, Avropa çempionu, beş dəfə "Qızıl top", İspaniya və İngiltərə çempionu, İspaniya və İngiltərə kubok və superkubokunun sahibi, klublararası dünya çempionatının və UEFA Superkubokunun qalibi olub.


RZAYEVA MÜNƏVVƏR MƏCİD QIZI\n(06.06.1929, Bakı – 06.06.2004, Bakı) – heykəltaraş, Azərbaycan Respublikasının əməkdar rəssamı (1997).\n1946 – 1950-ci illərdə Ə. Əzimzadə adına Bakı Rəssamlıq Texnikumunda, 1950 – 1956-cı illərdə Moskvada Surikov adına Rəssamlıq Akademiyasında (N. V. Tomskinin sinifində) təhsil almışdır. 1958-ci ildən Azərbaycan Rəssamlar İttifaqının üzvü olmuşdur. M. Rzayeva Mədəniyyət Nazirliyinin Dövlət Komissiyasının üzvü, Nizami adına Ədəbiyyat muzeyində bərpaçı heykəltaraş-rəssam kimi də fəaliyyət göstərmişdir.\nM. Rzayeva özünəməxsus dəst-xəttə malik heykəltaraşdır. O, əsasən psixoloji portret ustası idi; yaratdığı obrazların daxili aləmini, psixoloji durumunu, dünyaduyumunu əks etdirmək üçün heykəlin gözlərini xüsusi incəlik və dolğunluqla işləyirdi. Bu, onun yaradıcılıq üslubunun əsas cəhəti idi. İstedadı, zəngin təxəyyülü, yüksək professionallığı və texniki ustalığı sayəsində qranit, mərmər, bürünc, ağac və s. materiallardan istifadə edərək yaratdığı heykəllərdə bədii ideyanın orijinallığı diqqəti cəlb edir. Əsasən sənət adamlarının (şair və yazıçıların) heykəlləri, o cümlədən dövlət xadimlərinin və əmək qəhrəmanlarının heykəlləri, büstləri, barelyef və başqa bu kimi əsərlərinin hər biri nadir sənət nümunələri kimi qiymətləndirilmişdir.\nM. Rzayeva Bakıda və Azərbaycanın digər bölgələrində qoyulmuş yüzə yaxın heykəlin müəllifidir. Bakıdakı heykəllərdən: Sevil Qazıyevın qorelyefini (bürünc, 1969), Mikayıl Müşfiqin heykəlini (qırmızı qranit, 1970), Yeseninin heykəlini (1977), Ayna Sultanovanın heykəlini (1986), Nizami adına Ədəbiyyat muzeyində Bəhmənyarın (mərmər), Nəsiminin (ağac) heykəllərini qeyd etmək olar.


Taylandda sərnişin avtobusunun qəzaya uğraması nəticəsində 40 nəfər yaralanıb » Joy.az - Bizimlə daha rəngarəng\nBakı. 28 mart. / Taylandın mərkəzi hissəsində yerləşən Ayutthaya əyalətində sərnişin avtobusunun qəzaya uğraması nəticəsində 40 nəfər yaralanıb. "Report" xəbər verir ki, bu barədə yerli polis məlumat verib.\nHüquq-mühafizə orqanlarının verdiyi informasiyaya görə, paytaxt Banqkokdan şimalda yerləşən Çianqmay şəhərinə gedən reys avtobusu sürücünün idarəetməni itirməsindən sonra yoldan çıxaraq avtobus dayanacağına çırpılıb. Məlumata görə, qəza güclü yağış zamanı baş verib.\n40 sərnişinə tibbi yardım lazım gəlib. Onların əksəriyyəti Tayland vətəndaşıdır. Ancaq polisin verdiyi məlumata görə, xəsarət alanlar arasında əcnəbi vətəndaşlar da var. Onların vətəndaşlığı dəqiq göstərilmir.\nPakistanda partlayış törədilib, 38 nəfər ölüb, 100 nəfər yaralanıb\nİranda 10 nəfər "təcili yardım" helikopteri qəzasının qurbanı olub\nBakıda sərnişin avtobusu qəzaya uğradı: ölən var\nAnakarada atışma olub, iki nəfər yaralanıb


Məsləhət Cinsi yolla keçən 7 xəstəlik\nCinsi yolla keçən 7 xəstəlik\n30.01.2021 | 1350\nCinsi yolla keçən 7 xəstəlik və ya dəri-zöhrəvi xəstəliyi necə vaxtında aşkarlamaq olar?\nCinsi yolla keçən xəstəliklər mövzusu olduqca mühümdür. Demək olar ki, bir çoxumuz həyatda bir dəfə də olsun onlardan biri ilə rastlaşıb. Qeyd etmək lazımdır ki onların sayı 30 bərabərdir: ölümcül HİV-infeksiyadan tutmuş adi xlamidiozadək.\nHamısının da olmasa, bu xəstəliklərdən bir çoxunun müalicəsi var. Məsələn, müvafiq herpesdən heç vaxt xilas ola bilməyəcəksiniz – müalicə sadəcə xəstəliyin gedişatını yumşaldır, residivlərin ağırlığını və tezliyini azaldır. Papilloma virusundan isə 25 yaşından gənc insanlar qurtula bilər. Sonra virusu məhv etmək mümkün olmur – müalicənin məğzi – virusun təsir etdiyi hüceyrələrdə dəyişikliyin qarşısını almaq. Hesab edilir ki, papilloma virusu həm qadınlarda, həm də kişilərdə cinsi orqanlarla bağlı xərçəngə yol aça bilər. Qeyd etmək lazımdır ki, cinsi herpes həmçinin spermaya təsir edir. Qadın hamilə ikən ona yoluxduqda isə, bu rüşeymdə ağır xəstəliklər yarada bilər.\nMüalicə yalnız müalicəni vaxtında başladıqda və onu sona çatdırdıqsa uğurlu ola bilər. Bəs təhlükənin ilk siqnallarını necə aşkar etmək olar?\nHəyəcan təbili çalındı!\nBu yeddi əlamətdən biri olduqda dərhal həkimə müraciət etməlisiniz.\n1.İntim zonada qaşınma və göynəmə.\n2.Cinsi orqanlar və anal dəliyi sahəsində qızarma, bəzən yaralar, kisəciklər, sizanaqlar.\n3.Cinsi orqandan ifrazatlar, qoxu.\n4.Tez-tez və ağrılı sidiyə getmə.\n5.Limfatik vəzlərin böyüməsi.\n6.Qadınlarda – qarnın altında, uşaqlıq yolunda ağrılar.\n7.Cinsi əlaqə zamanı diskomfort.\nBu cür xəstəliklərdən qorunmanın klassik variantı – ölçülərə görə düz seçilmiş və keyfiyyətli qoruyucu. Bundan başqa dermatoloq həkim tərəfindən verilən antibakterial preparatları qəbul etmək və inyeksiya şəklində vurmaq olar. Bu metod qonoreya, xlamidioz, ureaplazmoz, mikoplazmoz, sifilis və trixomoniaz kimi xəstəliklərin qarşısını alır. Lakin tez-tez bunu etmək olmaz.


“Dalğa Arena”da striptiz-şou və söyüş dalğası » Football-plus.az\n“Dalğa Arena”da striptiz-şou və söyüş dalğası\nBaxış Sayı:1 037\n18. Zirə – Neftçi (Bakı) 1:2 (1:1)\n9. Aleksandr Dedov – 4,0\n(10. Sadio Tounkara, 57) – 4,0\n3. Budaq Nəsirov – 4,5\n17. Vüsal İsgəndərli – 4,5\n(91. Bilal Həmdi, 57) – 4,5\n7. Pərdis Fərcad-Azad – 4,5\n54. Hüseyn Əhmədov\n(4. Rəşad Eyyubov, 70) – 5,0\n(8. Emin Mahmudov, 55) – 5,5\n(10. Dario Federiko, 55) – 5,5\n11. Kvame Karikari\nQollar: M.Abbasov, 6 (0:1, N.Ələsgərov). D.Duventru, 33 (1:1). Q.Paratski, 52 (1:2).\nVərəqələr: S.Mustivar (tələb olunan məsafəyə riayət etməmək). T.Axundov, 27 (qeyri-idman hərəkəti). İ.Qırtımov, 71 (qeyri-idman hərəkəti). V.Mustafayev, 73 (hakimin qərarına etiraz). A.Krivotsyuk, 83 (qeyri-idman hərəkəti) – sarı.\nHakimlər: RAUF CABBAROV, Namiq Hüseynov, Akif Əmirəli, Ömər Paşayev (hamısı Bakı).\n22 sentyabr. Mərdəkan. Dalğa Arena. 600 tamaşaçı (6700 yerlik).\nMirbadulla artıq 6-cı dəqiqədə qonaqları hesabda önə çıxaranda “Zirə”nin baş məşqçisi əsəbindən əlini ehtiyat oyunçular skamyasına vurub, öz-özünə deyinməyə başladı. Heç şübhəsiz, komandasının erkən qol buraxması Samir bəyin planlarına daxil deyildi. Və buna görə də artıq ilk dəqiqələrdən Abasovun aqressivliyi özünü büruzə verməyə başladı. Əsəbi formada yetirmələrinə göstəriş verən, ötən mövsüm “Sumqayıt”ı yarıyolda qoyub “Neftçi”yə üz tutan Kamran Quliyev və Ceyhun Sultanovla münasibəti o qədər də “isti” olmayan baş məşqçi “Zirə”nin futbolçularından daha sürətli oynamalarını istəyirdi. Onun göstərişləri 33-cü dəqiqədə bəhrəsini verdi. Künc zərbəsindən sonra “ağ-qaralar”ın müdafiəçilərinin uzaqlaşdırdığı top Duventrunun qarşısına düşdü və “11 nömrə” qüvvətli zərbə ilə “mərmi”ni tora qovuşdurdu. “Status-kvo”nu bərpa edən “qartallar” qonaqların müdafiəyə çəkilməsindən istifadə edib, daha kəsərli hücum qururdular. Lakin kəmiyyəti keyfiyyətə çevirmək mümkün olmadı. Bu azmış kimi, hissənin sonlarına yaxın hakim hər iki komandanın baş məşqsçisini texniki zonadan uzaqlaşdırdı.\nİlk hissədə olduğu kimi, fasilədən sonra da oyuna “Neftçi” daha fəal başladı. Ardıcıl hücumlar quran “ağ-qaralar” 52-ci dəqiqədə hesabda önə çıxmağı bacardılar. Bu dəfə Tellurun səhvindən Paratski yararlandı. Sol cinah müdafiəçisi iki dəfə topu təhlükəli zonadan uzaqlaşdırmaq istəsə də, buna müvəffəq olmadı və onun səhvindən yararlanan xorvat yarımmüdafiəçi uzaq “9-luğ”u dəqiq nişan almaqla baxımlı qola imza atdı. Yeri gəlmişkən, ilk qolun ötürməsini verən Ələsgərov da Mirabdullanı zərbə mövqeyinə çıxarmamış bir hərəkətlə Mütəllimovu işsiz qoymuşdu. Qalan dəqiqələrdə azarkeşlər meydanda gərgin mübarizəyə şahidlik etdilər. Ancaq bu gərginlik oyun anlamında yox, futbolçular və məşqçilər arasında yaşanırdı. Qapılara nə normal zərbə var idi, nə də düşünülmüş kombinasiya. Sadəcə, əsəblər gərildiyindən, meydanda gərginlik yaşanırdı. “Zirə” sona qədər mübarizə aparsa da, hesabı bərabərləşdirə bilmədi ki, bu da “Neftçi”nin cari turu da lider kimi başa vurmasına imkan yaratdı.\nSamiq Abasov: “Qalib gəlmək istəyirdik. İrəliləyişi hiss edirəm. İnanıram ki, gələcəkdə bundan da yaxşı olacağıq. Ancaq bəzi oyunçularımızdan – onların arasında yerlilər də var, legionerlər də - xeyli narazıyam. Onlarda əzmkarlıq çatmır. Tək məşqçi deməklə iş bitmir, oyuna can qoymalısan. Hücum qurmaqda bir qədər əziyyət çəkirdik. Məncə, hücum xəttinin oyunçuları təlim-məşq toplanışına gec qatıldıqlarından və zədəli olduqlarından hələ formada deyillər. Bu gün məğlub olmalı deyildik. Nədənsə Ömər Paşayev mənimlə yola getmir. Nə deyim? Ümid edirəm, Ömər Paşayev mayadək məzuniyyətə çıxar, mən də rahat nəfəs alaram. Oyun vaxtı bir futbolçumuzu alt paltarı ağ, ikincisini isə göy olduğuna görə texniki zonaya göndərdi ki, dəyişsin. Fasilədə dedik ki, bir qərar verin, biz də bilək. Matç başlayandan 4-cü hakim ancaq biz tərəfə baxırdı. Sanki bizi güdürdü. Bəlkə də o birtərəfli görür. Bilsəydik, o biri ehtiyat oyunçular skamyasını seçərdik. Bilal Həmdi zədədən 3 gündü qayıdıb. Həkim 25-30 dəqiqə oynamağa hazır olduğunu bildirdi. Mən də 10 dəqiqə üstünə gəlib döyüşə atdım. Ancaq hazır olsa, çox güman ki, start heyətində yer alar”.\nRoberto Bordin: “Yaxşı rəqibə qarşı oynadıq, onlar da qələbə qazanmaq istəyirdilər. Qələbəyə görə komandamızı təbrik edirəm. Kifayət qədər yaxşı oynadıq və liderliyimizi möhkəmləndirdik. Rəqibə gəlincə, onlar sonuncu pilləyə layiq deyillər. Rəqib komandanın baş məşqçisi ilə aramızda yaşanan söz-söhbəti münaqişə kimi dəyərləndirməzdim. Sadəcə, bir-birimizi başa düşmədik. Hərəkətimizlə komandamızı pis vəziyyətdə qoyduq. Bu hərəkətimə görə peşmanam.\nƏlbəttə, hansısa futbolçumun milliyə dəvət alması sevindirici haldı. Mirabdulla yaxşı futbolçudu, öz üzərində çalışır. Ancaq onun yığmaya çağrılıb-çağrılmayacağına millinin baş məşqçisi qərar verir.\nFutbol müdafiə və hücumdan ibarətdi. Düşünmürəm ki, biz arxaya çəkilirik. Lazım olanda hücum edirik. İmkan düşdükcə boşluqlar tapıb qol vurmağa çalışırıq. Düşünmürəm ki, müdafiə futbolu oynayırıq”.\n* Matç başlayandan 4-cü hakim funksiyasını yerinə yetirən Ömər Paşayev ancaq “Zirə”nin texniki zonasını “qaralamışdı”. Ötən mövsüm də 4-cü kimi Samir Abasovu texniki zonadan uzaqlaşdıran Paşayev sanki “qartallar”ın çalışdırıcısının bu dəfə də hansısa səhvini gözləyirdi ki, eyni addımı atsın. Və ilk hissənin sonlarına yaxın Ömər bəy istəyinə çatdı. Abasovla Bordin arasında yaşanan mübahisədən sonra Paşayev baş hakimdən hər iki mütəxəssisi texniki zonadan uzaqlaşdırmasını istədi.\n* Abasovla Bordin arasında yaşanan mübahisə zamanı “Zirə”nin baş məşqçisi hamının eşidə biləcəyi formada italyan mütəxəssisin ünvanına qeyri-etik ifadələr işlətməklə yadda qaldı.\n* Texniki zondan uzaqlaşdırılan məşqçilər çox da uzağa getməyərək, matçı öz komandalarının ehtiyat oyunçular skamyasının yaxınlığından izlədilər və hər an köməkçilərinə lazımi göstərişlərini verirdilər. Onu da qeyd edək ki, tribunaya göndəriləndən sonra “Neftçi”nin baş məşqçisi Abasovu yanına çağırıb nəsə demək istəsə də, Samir bəy onun səsinə səs vermədi. Və belədə italyan məşqçi özü nominal meydan sahiblərinin çalışdırcısının yanına getdi, öz aralarında nəsə danışıb, əl sıxdılar.\n* İlk hissənin gedişində Ömər Paşayev əvvəlcə Tellur Mütəllimovdan, ardınca isə Adrian Skarlatakedən şortikin altından geydikləri alt paltarı dəyişməyi istədi. Fikrini də belə əsaslandırdı ki, alt paltarlarının rəngi idman geyiminin rənginə uyğun gəlmir. 4-cü hakimin tələbini yerinə yetirmək zorunda qalan hər iki futbolçu elə ehtiyat oyunçular skamyasında alt paltarlarını çıxarıb oyuna davam etdilər.\n* İkinci hissənin ortalarında “Zirə”nin ikinci məşqçisi Seymur Rəhimov üzünü Rauf Cabbarova tutaraq “Rəşad Eyyubov səni söydü, ancaq özünü eşitməzliyə vuraraq ona vərəqə göstərmədin” söyləyib, ardınca “bizimkilər heç nə etməmiş əlini cibinə atırsan” deyib, baş hakimə etirazını bildirdi. Cabbarov isə Rəhimova yaxınlaşıb “bir də kənardan müdaxilə etsən, səni də tribunaya yollayacam” söyləyərək, köməkçi-məşqçiyə xəbərdarlıq etdi.\n* Matçı izləyənlər arasında gələn tur “Zirə” ilə qarşılaşacaq “Sumqayıt”ın futbolçuları da var idi. “Kimyaçılar”, demək olar ki, bütün komanda ilə “Dalğa Arena”ya gəlmişdi.


Palitra qəzetiSəttar Mehbalıyev: “Rusiyada yaşayan azərbaycanlıların həmkarlar təşkilatını yaratmaq istəyirik”\nSəttar Mehbalıyev: “Rusiyada yaşayan azərbaycanlıların həmkarlar təşkilatını yaratmaq istəyirik”\nTarix: 22.10.2013 | Saat: 00:11:00 | E-mail | Çapa göndər\nƏlaçı və həmkarlar ittifaqı fəalı olan ali məktəb tələbələrinə adlı\ntəqaüdlər təqdim edilib\nAzərbaycan Həmkarlar İttifaqları Konfederasiyasında 2012-2013-cü tədris ilinin yay imtahan sessiyasının nəticələrinə görə əlaçı və həmkarlar ittifaqı fəalı olan ali məktəb tələbələrinə Azərbaycan Təhsil İşçiləri Azad Həmkarlar İttifaqı Respublika Komitəsinin (ATİAHİ) adlı təqaüdünün təqdim olunması mərasimi keçirilib.\nAzərbaycan Həmkarlar İttifaqları Konfederasiyasının və ATİAHİ Respublika Komitəsinin sədri, Milli Məclisin deputatı Səttar Mehbalıyev ölkədə dövlət gənclər siyasətinə verilən dəstəkdən bəhs edərək bu istiqamətdə həyata keçirilən tədbirlərdən danışıb. Qeyd edilib ki, tələbələrdə elmə, təhsilə marağın artırılması məqsədilə 1995-ci ildə ATİAHİ Respublika Komitəsinin adlı təqaüdü təsis edilib. O vaxtdan bu günədək ali təhsil müəssisələrində qış və yay sessiyasının nəticələrinə görə uğur əldə etmiş 1.600 nəfərə yaxın tələbə bu təqaüddən yararlanıb.\nGəncləri savadlı, təhsilli yetişdirməyin Azərbaycan dövlətinin əsas prioritetlərindən biri olduğunu bildirən S.Mehbalıyev qeyd edib ki, bu gün 2.700 tələbə xaricdə oxuyur və onların xərcləri dövlət tərəfindən ödənilir. O, təqaüd alan tələbələrin bundan sonra da ictimai həyatda fəal iştirak edəcəklərinə inandığını bildirib. Təhsil nazirinin müşaviri İlham Pirməmmədov adlı təqaüdlərin təsis olunması və ATİAHİ-nin bu işdə təşəbbüsünü təqdirəlayiq hal kimi qiymətləndirmiş, tələbələrə uğurlar arzulayıb.\nQeyd edək ki, Səttar Mehbalıyev jurnalistlərə açıqlamasında bildirib ki, Azərbaycanda 10 mindən artıq miqrant çalışır. Onların bir qismi neft sektorunda, ticarət və tikinti sahəsində çalışır: “Bütün dünyada miqrant problemləri var. Dünya iqtisadi böhranı səbəbindən Avropa ölkələrində iş yerlərinin sayı azalır. Böyük müəssisələr bağlanır, işsizlər ordusu yaranır. Həmin işçilər miqrant kimi ailələrini də götürüb iş dalınca müxtəlif ölkələrə gedirlər. O insanlar Azərbaycana gəlirlərsə, biz onların hüquqlarını öz işçilərimizin hüquqları kimi tanımalıyıq”. Onun sözlərinə görə, Həmkarlar İttifaqı Konfederasiyası Rusiya da daxil olmaqla, digər ölkələrdə çalışan azərbaycanlıların təşkilatını yaratmağa çalışır: “Biz bu istiqamətdə bəzi görüşlər keçirmişik. Rusiyada yaşayan azərbaycanlıların həmkarlar təşkilatını yaratmaq istəyirik ki, onlar birləşib öz hüquqlarını qoruya bilsinlər. Artıq qarşı tərəfin iştirakı ilə imzalama mərasimi keçirilib. Qərar qəbul etmişik ki, kimi sədr seçəcəklərsə, həmin şəxsin əməkhaqqı bir il, il yarım Azərbaycan Həmkarlar İttifaqı Konfederasiyası tərəfindən ödəniləcək. Diaspor təşkilatı ilə söhbətlər aparmışıq, onlar da bizim toplantıda iştirak ediblər. Hələlik nəticə əldə edə bilməmişik. Sankt-Peterburq Vilayət Həmkarları İttifaqının sədri söz verib ki, təşkilatı pulsuz ofislə təmin edəcək”. S. Mehbalıyev əlavə edib ki, Rusiyada yaşayan azərbaycanlılar öz təşkilatlarını yaradandan və qeydiyyatdan keçəndən sonra seçki hüququna malik olacaqlar: “Məsələn, bələdiyyə seçkilərində iştirak edib öz namizədlərini də irəli sürə biləcəklər. Təəssüf ki, hələlik bu işləri başa çatdırmağa nail ola bilməmişik. Səbəb bizim orda yaşayan soydaşlarımızın bir yerə toplaşa bilməməsidir. Biz bunu güclə həll edə bilmərik. Bu təşkilat yaranarsa, vətəndaşlarımızın iş hüquqlarını, əmək təhlükəsizliyi hüquqlarını qoruya biləcək”.


Onu repressiyadan Mirzə İbrahimov xilas etdi – Abdulla Şaiq haqqında MARAQLI FAKTLAR | KONKRET\nOnu repressiyadan Mirzə İbrahimov xilas etdi – Abdulla Şaiq haqqında MARAQLI FAKTLAR\n25 Fevral, 2021 - 10:21 260\n“Dindar adam olsa da, sovet rejiminə görə dini baxışlarını gizləməli olub”.\nKONKRET.az kulis.az-a istinadən yazıçı Abdulla Şaiq haqqında maraqlı faktları təqdim edir:\nAbdulla Şaiq Mustafa oğlu Talıbzadə 1881-ci il fevralın 21-də Tiflisin Şeytanbazar məhəlləsində anadan olub. Onun valideynləri Axund Mustafa və Mehri xanım Tiflisə köçərək orada məskunlaşıblar. Abdulla böyük qardaşı Yusifdən sonra evin ikinci övladı olub. Onun əkiztayı olan qız övladı doğulandan az sonra ölüb.\nAtası Axund Mustafa Süleyman oğlu dövrünün sayılıb seçilən ruhanisi olub. O, 1881-ci ilədək Tiflis şəhəri üzrə qazi müavini, sonra isə Qafqaz şeyxülislamının müavini işləmişdi. Abdulla və qardaşı Yusif ilk təhsillərini Tiflisdə müsəlman uşaqları üçün nəzərdə tutulan altısinifli ruhani məktəbində alıblar. Məktəbi bitirdikdən sonra Abdulla Şaiq anası və qardaşı ilə birgə Xorasana ziyarətə gedir. Şaiq burada dövrün qabaqcıl fikirli gənclərindən olan, Urmiyadan köçüb gəlmiş Yusif Ziya adlı bir müəllimlə tanış olur. Hər iki qardaşın fikri inkişafında, ədəbiyyata və yaradıcılığa olan maraqlarının qüvvətlənməsində Ziyanın xüsusi rolu və təsiri olub. Böyük qardaş Axund Yusif müəlliminə bəslədiyi ehtirama əsasən özünə “Ziya” təxəllüsü götürmüşdür.\n1889-cu ilin payızında Mehri xanım oğlu Yusiflə birlikdə Tiflisə geri dönür. Abdulla isə təhsilini tamamlamaq üçün Xorasandakı tanışlarının evində qalaraq bakılı Mirzə Abdulladan və gəncəli Mirzə Bağırdan məntiq və poetika, habelə ərəb şeirlərinin tarixinə dair dərs alır. O, Xorasanda mükəmməl təhsil alıb, tarix, psixologiya elmlərini, Şərq, Azərbaycan, rus ədəbiyyatını mənimsəyir. Bir müddət sonra anası Xorasana gələrək Abdullanı da Tiflisə gətirir. Bir neçə ay burada qaldıqdan sonra əvvəlcə Yusif, sonra isə Abdulla Bakıya köçür. O, Bakıya gələn kimi ilk növbədə Tiflisdən tanıdığı Nəriman Nərimanovla görüşür. 1901-ci il aprelindən müəllimlik fəaliyyəti ilə məşğul olur.\nŞaiq yaradıcılığına tərcümə və qəzəllə başlasa da, ilk mətbu əsəri “Laylay” adlı uşaq şeri olub. O, 1906-cı ildən başlayaraq silsilə şeirləri ilə yanaşı “Tıq-tıq xanım”, “Tülkü həccə gedir”, “Yaxşı arxa” kimi mənzum nağıllar da yazıb. Şaiq həm də 1910-cu ildə yazdığı “Gözəl bahar” pyesi ilə milli uşaq teatrının özülünü qoyub. Nəsr yaradıcılığına 1905-ci ildə romantik “İki müztərib və ya əzab və vicdan” yarımçıq romanı ilə başlayan ədib “Məktub yetişmədi”, “Köç”, “Daşqın”, “İntiharmı, yaşamaqmı”, “Göbələk”, “İblisin huzurunda”, “Dursun”, “Əsrimizin qəhrəmanlar”ı kimi bir çox hekayə, povest və romanlar yazıb.\nAbdulla Şaiqlə Səməd Vurğun həm yaxın dost, həm də bacanaq olublar. Abdulla Şaiq övladlığa götürdüyü Himmət Əlizadənin toy gününə Səməd Vurğunu da dəvət edir. Səməd Vurğun gələcək həyat yoldaşı on dörd yaşlı Xavəri həmin məclisdə görüb Abdulla Şaiqdən qızın kimliyini xəbər alır. Şaiq isə “baldızımdır, amma övladımız kimidir” cavabını verir. Ertəsi gün isə Səməd Vurğun Xavərlə evlənmək arzusunu Şaiqə bildirir. Ailə qəti sürətdə etiraz edir. Lakin, Abdulla Şaiq öz evində Səməd Vurğunla Xavəri görüşdürür. Səməd Vurğun özündən on iki yaş balaca olan Xavərə bildirir ki, əgər ona ərə gəlməsə, özünü öldürəcək. Bir müddət sonra Abdulla Şaiqin köməkliyi ilə Xavərin anasından razılıq alan Səməd Vurğun 1934-cü il Xavərlə ailə qurur.\nAbdulla Şaiqin rəssamlıq bacarığı da olub. Şair Füzulinin təsiri ilə bir sıra qəzəllər də yazıb. İlk qəzəl yaradıcılığına Xorasanda olarkən başlayıb.\nDeyilənə görə Abdulla Şaiq kifayət qədər dindar adam olsa da, sovet rejiminə görə dini baxışlarını gizləməli olub. Ondan fərqli olaraq, qardaşı Yusif Ziya dini təhsilini davam etdirib və axund rütbəsi alıb.\nQardaşı Yusif Ziyanın acı taleyi olub. Azərbaycanda Sovet hakimiyyəti qurulandan sonra Nəriman Nərimanov onu Naxçıvana hərbi komissar təyin edir. Amma Yusif Ziya orada çox işləyə bilmir, hiss edir ki, şura hökuməti ilə ulduzu barışmayacaq. Yenə Nərimanova müraciət edərək ölkədən getmək üçün icazə istəyir. Beləliklə, Yusif Ziya əvvəl Türkiyəyə, sonra Orta Asiyaya yollanıb basmaçıların sırasında Qırmızı Orduya qarşı vuruşur və döyüşlərin birində həlak olur.\nQardaşına görə Abdulla Şaiqə çox böyük təzyiqlər olub. Müəyyən dövrə qədər ev dustaqlığı yaşayıb. Ona heç yerdə iş verməyiblər. Ailəni ac qalmaqdan Şaiqin xanımının qızılları xilas edib. Əri işsiz qalan illərdə onun xanımı hər dəfə bir qızılını sataraq ailəni xilas edib.\nAncaq qəribə olan odur ki, repressiya illərində bütün dostları həbs edildiyi halda, Abdulla Şaiqə toxunan olmur. Hətta ən yaxın dostu Hüseyn Cavid də repressiya olunur. Abdulla Şaiqin nəvəsi müsahibələrinin birində deyir: “Atam danışırdı ki, bir gün səhər qapı döyüldü, anam qapını açdı. Bir nəfər dedi ki, Hüseyn Cavidi Sibirə aparırlar, vağzaldadı, mənə tapşırdı, Şaiqin evinə get, isti pal-paltar göndərsin. Atam deyir ki, bundan sonra babam məni Müşkinaz xalagilə göndərdi. Mən hər şeyi ona danışdım. Müşkünaz xala da bizim evə gəldi, birlikdə azuqə düzəltdilər. Şaiq sovqatı götürüb özü tək gedir vağzala. Neçə saat gözləyir. Heç kəs gəlmir. Sən demə bu təxribat imiş. Abdulla Şaiqi Hüseyn Cavid bəhanəsi ilə ora aparmaq istəyirmişlər. Bir neçə gündən sonra Yazıçılar İttifaqında iclas keçirilir, bu məsələ də müzakirə olunur”.\nDeyilənə görə repressiya olunmamasında müəllimliyi onun dadına çatıb… Tələbələri Şaiqi 37-ci ilin qanlı günlərindən xilas ediblər. Tələbəsi Ruhulla Axundov hələ repressiya olunmazdan əvvəl Xalq komissarı işləyirdi. O, Abdulla Şaiqi Şuşaya dərs deməyə göndərir ki, gözdən iraq olsun. Mirzə İbrahimov isə özünün ön sözü ilə Abdulla Şaiqin əsərlərini nəşr edir və onu sırf sovet yazıçısı kimi təqdim edir. Abdulla Şaiq 37-ci ilin repressiyasından bu cür xilas olur.\nQırxıncı illərin sonlarında Abdulla Şaiq xəstə yatağında olanda onu oğlu ilə birgə KQB-ə çağırırlar. Şaiq xəstə olduğu üçün gedə bilmir. Ona xəbər göndərirlər ki, qardaşı ölməyib sağdır, Almaniyada Sovet Azərbaycanına qarşı təxribat işləri aparır. Lakin Abdulla Şaiq bildirir ki, qardaşı ilə heç bir əlaqəsi olmayıb. Onun qanlı köynəyini və üstündə qanı olan Quranı o, dünyasını dəyişən il ona göndəriblər. Abdulla Şaiq həmin Quranı ölənə qədər özündə saxlayıb, sonra isə bacısına vəsiyyət edir.\nAbdulla Şaiq 1959-cu il iyunun 24-də 78 yaşında Bakıda səhər saat doqquza iyirimi dəqiqə qalmış rəhmətə gedib. Ədibin ev muzeyindəki kəfkirli saat onun ölümü günü oğlu tərəfindən dayandırılıb. Muzeydə olan saatların hamısı da sonradan onun xatirəsinə ehtiram əlaməti olaraq eyni vaxtda dayandırılıb.\n17 Aprel, 2021 - 11:36 1.6 K\n17 Aprel, 2021 - 00:31 580\n17 Aprel, 2021 - 10:30 416\n17 Aprel, 2021 - 14:41 407\n17 Aprel, 2021 - 01:14 386\n15 Aprel, 2021 - 17:27 2.4 K\n"Sevdanı Parisdə görüşə dəvət etdim, qorxdu gəlmədi"\nƏfqanıstanda keçid məntəqəsində mina partladı, 3 polis öldü\nƏxlaqsız təklifinə görə müdirini döşəməsilənlə döydü – VİDEO\n17 Aprel, 2021 - 19:22 50\n03 Aprel, 2021 - 20:33 273\n28 Mart, 2021 - 19:07 336\n23 Mart, 2021 - 21:54 212\n15 Aprel, 2021 - 22:29 840\n06 Aprel, 2021 - 13:03 7.8 K\n05 Aprel, 2021 - 17:12 824


Qarabağ qazisinin bacısı: "İcra başçısı qardaşımı kabinetdən qovub" » Miq.AZ Azərbaycanda özəl xəbərlər, araşdırmalar, təhlillər və müsahibələrin tək ünvanı\nTarix: 01.09.2021 12:20\nMüharibə iştirakçısı ölkə rəhbərliyinə şikayətlər ünvanlayıb\nİkinci Qarabağ Müharibəsinin iştirakçısı olmuş Əmrah Sadıqov sağlamlığını itirib.\nAğdam rayonunun Quzanlı qəsəbə sakini dövlət orqanlarının biganəliyindən gileylənir, həkimin yazdığı dərmanları belə, almağa imkanı olmadığını deyir.\n"Kəkələyir, yeriyə bilmir, əsəbləri də sıradan çıxıb”\nƏmrah Sadıqovun nitqində problem yaranıb. Buna görə də döyüşçünün başına gələnləri bacısı Şövkət Sadıqova danışır.\nOnun dediyinə görə, qardaşı hərbçi olmaq istəyirmiş. Buna görə də hərbi təhsil alıb, gizir olub. Müharibəyə attestatını götürməmiş könüllü yollanıb: "Oktyabrın 13-də Suqovuşanda Tülkü dərəsi adlanan yerdə yaralanıb. Laçında, Şuşada, Kəlbəcərdə olub. Yaralanandan sonra beş gün Naftalanda yatıb, ardınca Tərtərə göndəriblər. Sarıcalıdakı hospitalda yatıb. Bir az babatlaşan kimi yenidən qayıdıb. Ayağı sarıqlı vəziyyətdə döyüşüb. Evə dekabrın 10-da gəlib çıxdı”.\nƏmrah Sadıqov Səhiyyə Nazirliyinin köməyi ilə üç ay ev şəraitində müalicə alıb. Müharibə iştirakçısının bacısı bunun qardaşına fayda vermədiyini, əksinə, vəziyyətinin daha da pisləşdiyini deyir: "Kontuziya almışdı, ayağı tutulurdu. Bundan müalicə alırdı. Müalicədən üç ay sonra nitqi tutulmağa başladı, danışığını itirdi. Başında əsmələr olurdu. Açıq-aşkar vəziyyəti korlanmışdı. Ağdam rayonunun Xındırıstan kəndində Ülvi adlı həkim var, təxminən bir həftə əvvəl onun yanına aparmışdıq. Məlum oldu ki, ağciyərində və qaraciyərində də ciddi problemlər var. Ağciyərinə ləkə düşüb, qaraciyər şişib. Bundan başqa, kəkələyir, yeriyə bilmir, ayağı tutulur, əsəbləri də sıradan çıxıb. Yəni o üç aylıq müalicənin heç bir xeyri dəyməyib, əksinə, ziyanı olub”.\n"İcra başçısı deyib ki, çıx çölə, qapını bağla”\nƏmrah Sadıqovun ailəsinin onu özhesabına müalicə etdirməyə, dərmanları almağa maddi imkanı çatmır. Həkimin resepti stolun üstündə qalır. Şövkət Sadıqova YAŞAT Fonduna ümid bəslədiklərini, amma aldadıldıqlarını bildirir. Qarabağ qazisi tamamilə müalicədən məhrum olub: "Müharibə doqquz aydır bitib. Bizi əmin eləmişdilər ki, YAŞAT Fondunda qardaşımın adı var, qeydiyyata götürülüb, növbəsi çatanda mütləq ona yardım göstəriləcək. Amma sonradan öyrəndik ki, qeydiyyatı yox imiş, bizə yalan deyiblər. Ora müraciət edəndə bildim bunu. Fondda qeydiyyatdan keçsəydi, heç olmasa, dərmanları əldə eləyə bilərdik. Günah da fondda deyil, icra hakimiyyətinin, icra nümayəndələrinin səhlənkarlığına görə belə olub. Bu gün zəng eləmişəm, deyirlər ki, maraqlanarıq görək, YAŞAT Fondunda adı var, ya yox. Deyirəm ki, neçə vaxtdır qardaşım canıyla əlləşir, sizə dəfələrlə müraciət etmişik, niyə maraqlanmamısız?”\nŞövkət Sadıqova YAŞAT Fonduna lazımi sənədləri təqdim etdiyini bildirib. O, qardaşının yaxın günlərdə qeydiyyata alınacağına ümid edir.\nQarabağ qazisinin bacısı ölkə rəhbərliyində günah görmədiyini də vurğulayıb. Onun fikrincə, məmurlar göstərişlərə əməl etmir: "Məşğulluq idarəsi qardaşıma üç baş inək verib dolanışıq üçün. Bizim onları saxlamağa yerimiz olmadığına görə qardaşım icra hakimiyyətinə gedib ki, mümkündürsə, torpaq sahəsi də ayrılsın. İcra başçısı qardaşıma çox kobud cavab verib, kabinetindən qovub.\nDeyib: "Sənin prezidentin torpaq verməyi tapşırıb? Çıx çölə, qapını bağla”. Qardaşıma o inəkləri də elə-belə verməyiblər. Beş gün ərzində qardaşımı sorğu-sual ediblər. Atamla birlikdə gedib götürmüşdülər. İndi heyvanlara Quzanlıda atam baxır”.\n"Yaralanandan sonra nişanını qaytardılar”\nMüharibə iştirakçısı bir müddət əvvəl "Cəsur döyüşçü” medalı ilə təltif olunub. Ona üçüncü qrup əlillik təyin edilib. Əmrah Sadıqov dövlət başçısına da müraciət ünvanlayıb.\n"Biz şübhələnirik ki, ərizələrin prezidentə gedib çatmasına imkan verilmir. Çünki icra başçısı qardaşıma deyib ki, məndən şikayət edirsən. Deməli, məktublar açılır ki, bunun da xəbəri var. Üç dəfə icra hakimiyyətinə gedib. Bizim istəyimiz ancaq qardaşımın durumunun yaxşılaşmasıdır”, - Şövkət Sadıqova belə deyir.\nƏmrah Sadıqov Prezident İlham Əliyevdən başqa, Baş nazir Əli Əsədov və digər dövlət orqanlarının rəhbərlərinə də məktub göndərib. Müraciətlərində icra hakimiyyətinin biganəliyindən gileylənib, vəziyyətinin yaxşılaşması üçün kömək istəyib.\nƏmrah Sadıqovun şəxsi həyatı da alt-üst olub. Müharibəyə yollananda nişanlı imiş. Yaralanıb gələndən sonra nişanını qaytarıblar.\n"Dedilər ki, sağlamlığı qaydasında deyil, gələcəkdə ailəsini necə saxlayacaq? Ona görə nişanı qaytardılar”, - Şövkət Sadıqova kədərlənir.\nMeydan TV Ağdam Rayon İcra Hakimiyyətinin rəsmi saytındakı telefon nömrələri ilə əlaqə saxlamağa çalışıb. Vətən müharibəsi iştirakçıları və şəhid ailələri ilə işin təşkili şöbəsinə məxsus olduğu bildirilən nömrəyə cavab verən şəxs qarşı tərəfin iddialarını dinləyəndən sonra buranın "növbətçi hissə” olduğunu söyləyib və sualı cavablandırmayıb.\nDigər telefon nömrəsindən isə suala cavab vermək səlahiyyətinin yalnız icra başçısında olduğu bildirilib. Ağdam Rayon İcra Hakimiyyətinin başçısı Vaqif Həsənovun kabinetindəki telefon isə faksa qoşulduğundan, onun da qarşı tərəfin iddialarına münasibətini öyrənmək mümkün olmayıb.


Burkina-Faso — Qərbi Afrikada dövlət. 1984-cü ilin avqustuna qədər Yuxarı Volta adlanırdı. Şimalda Mali, şərqdə Niger, cənub-şərqdə Benin, cənubda Toqo və Qana, cənub-qərbdə Kot-d-İvuar ilə həmsərhəddir. Burkina Fasonun dənizə çıxışı yoxdur. Burkina Fasonun adı tərcümədə "vicdanlı adamların vətəni" deməkdir. (moore dilində "burkina" -""vicdanlı adamlar", dyula dilində "faso" - "vətən"). Digər tərcüməyə görə Burkina Faso - "ləyaqətli adamların ölkəsi" deməkdir.\nMənbə — "https://az.wikipedia.org/w/index.php?title=Burkina-Faso&oldid=6022831"\nLast edited on 27 iyun 2021, at 13:42\nBu səhifə sonuncu dəfə 27 iyun 2021 13:42 tarixində redaktə edilib.


Ağsaqqallar – Azərbaycan Prezidenti: “Bu gün ölkə üzrə təbii qazla təchizat 96-97 faizə çatıb”\nSentyabr 14, 2021 - 10:22\nAzərbaycan Prezidenti: “Bu gün ölkə üzrə təbii qazla təchizat 96-97 faizə çatıb”\n“Son illər Cəlilabad və Şəmkir rayonlarının sosial-iqtisadi inkişafı üçün çox böyük işlər görülüb. Dövlət investisiya proqramları çərçivəsində əsas infrastruktur layihələri icra edilib, ya da ki, bu layihələrin icrası başa çatmaq üzrədir”.\n“Regionların Sosial-İqtisadi İnkişafı Dövlət proqramlarının icrası çərçivəsində hər iki rayonda böyük abadlıq işləri aparılıb. Demək olar ki, əsas infrastruktur layihələri icra edilmiş hesab oluna bilər. Hər iki rayonda elektrik təsərrüfatı tamamilə yenilənib və elektrik enerjisinin təchizatında hər hansı bir problem yoxdur. Qazlaşdırma işləri sürətlə aparılmışdır. Cəlilabad rayonunda qazlaşdırmanın səviyyəsi 90 faizdən çoxdur, Şəmkir rayonunda isə 100 faizə yaxınlaşır. Hesab edirəm ki, bu, son illər ərzində bölgələrdə aparılmış işlər arasında xüsusi yerə layiq olan işlərdir. Çünki təbii qazla vətəndaşlarımızı təmin etmək bizim əsas vəzifələrimizdən biri idi və bu gün ölkə üzrə təbii qazla təchizat 96-97 faizə çatıbdır. Bu göstəriciyə görə Azərbaycan dünya miqyasında ən qabaqcıl yerlərdədir.\nMənim iştirakımla Cəlilabad və Şəmkir şəhərlərinin içməli su layihələri mərasimləri həyata keçirilmişdir. Şəhərlərə 2013-cü və 2017-ci illərdə içməli suyun verilməsi də böyük hadisə idi. Eyni zamanda, bir çox kəndlərdə bu problem öz həllini tapıb. Suvarma ilə bağlı böyük işlər görülüb. Bir çox artezian quyuları qazılıb. Eyni zamanda, Şəmkir rayonunda böyük su anbarı tikilib – Şəmkirçay su anbarı. Hansı ki, həm Şəmkir, həm də qonşu rayonlarda meliorativ tədbirlərin görülməsi üçün yeni imkanlar yaradıb, həmçinin suvarılan torpaqların miqyasını böyük dərəcədə genişləndirib”, – Prezident vurğulayıb.\nDüşmən Tərtər və Ağdamı atəşə tutur – RƏSMİ


Xoşbəxt olmaq istəyirsinizsə... » INFORM.az - Information Portal\nINFORM.az » Maraqlı » Xoşbəxt olmaq istəyirsinizsə...\n14.09.2015 / 14:27\n1. Başqalarını günahlandırmaq\n2. Özünü günahlandırmaq\n3. Keçmişə qayıtmaq\n5. Köhnə vərdişlər\n6. Hamının gözündə yaxşı görsənməyə çalışmaq\n7. Özünü günahkar hesab etmək\n8. Peşimançılıqla yaşamaq\nHamının səhvi olur. Həmin səhvlərdən dərs alın və püşimançılığı buraxın geridə. Peşimançılıq hissinin dərinləşmə xüsusiyyəti var. Bu isə insanın mənəvi- ruhsal dünyasına zərbədir.\n22 avqust / 09:52\nSəhər yuxusundan doymayanlar üçün\n12 avqust / 16:51


Günün qoroskopu: Fantaziyanızı məhdudlaşdırmayın - MINVAL.INFO\nQoç – Dost və uzaq qohumlarla ünsiyyəti günün ikinci yarısına planlaşdırın. Çünki bu zaman ətrafdakılarla daha yaxşı dil tapmaq iqtidarında olacaqsınız. Gün ərzində gələcəkdə öz xeyrinizə istifadə edə biləcəyiniz xeyli faydalı məlumat ala bilərsiniz.\nBuğa – Sizi bu gün flirt gözləyir – asanlıqla vurulur və eyni müvəffəqiyyətlə də insanları özünüzə aşiq edirsiniz. Ancaq hisslərinizi hədər sərf etməyin: bu, sizin özünüzə inamınızı bir qədər laxlada bilər. Üstəlik, alışqanlığınız gözlədiynizdən daha güclü ola bilər, həmçinin seçdiyiniz insanın da etibarlı olduğuna heç kim və heç nə zəmanət vermir.\nƏkizlər – Gün təzadlıdır: daxili rahatlığınız sabit olmayacaq, yaxınlarınızla mübahisədə öz nöqteyi-nəzərinizi dəfələrlə müdafiə etməli olacaqsınız. Əhvalınızın sabitliyi ilə də öyünə bilməzsiniz – kədər və şənlik bir-birini səbəbsiz yerə və çox sürətlə əvəz edir. Yaxşı olar ki, dükan-bazar gəzib alver etməyəsiniz, bədxərcliyinizin nəticəsi pis ola bilər.\nXərçəng – Fantaziyanızı məhdudlaşdırmayın. Orijinal ideyalar yaradıcılıqda xeyli irəliləməyinizə kömək edəcək. Tələbə və müəllimlər üçün uğurlu gündür. Həmçinin biznesmenlər də bu gün şikayət etməyəcəklər. Bircə əmma var: heç bir halda ancaq öz mənafeyinizi güdməyin.\nŞir – Maliyyə vəziyyətinizi yaxşılaşdırmaq və müxtəlif fəaliyyət sahələrində özünüzü ən yaxşı tərəfdən göstərmək şansınız yaranır. Potensialınız və yaradıcı qabiliyyətiniz çox yüksəkdir. Şirlər bu gün seksual bacarıqları ilə də heyrətləndirəcəklər.\nQız – Bu gün mənfi yüklü hadisələrə reaksiyanız daha güclüdür. Pis fikirləri başınızdan qovun. Nikbin olanlar böyük uğur qazanacaqlarına ümid edə bilərlər. Bunun üçün bir az da əmək sərf etmək və tərəfdaş tapmaq lazımdır.\nTərəzi – Ətrafınızda baş verənləri diqqətlə izləyin, ilk baxışdan əhəmiyyətsiz görünən xırda məsələlər sizə yeni və maraqlı ideyalar verə, gələcək üçün planlar qurmağınıza yardımçı ola bilərlər. Ancaq nəbadə planlarınızdan kiməsə bəhs edəsiniz: paxıllığınızı çəkənlərin gözünə yuxu getmir.\nƏqrəb – İnsanların birliyə can atmaları, güclərini birləşdirmə cəhdləri isə həqiqətən, sevindirəcək. Hətta bir vaxtlar düşmən mövqeyində duran insanlar da müttəfiqliyə razı olacaqlar. Bu gün əsası qoyulan işbirliklərinin “ömrü” uzun olacaq.\nOxatan – Bu gün çoxlarının başı yığılıb qalmış problemlərin həllinə qarışacaq. Əlbəttə, bu perspektiv sevindirmir, üstəlik, insanlar əmindirlər ki, uğurlu nəticə əldə etmək mümkün olmayacaq. Ancaq bu yaxınlarda əldə olunan təcrübədən istifadə edərək şəraiti yaxşılaşdırmaq mümkündür. Odur ki, burnunuzu sallamağa dəyməz.\nOğlaq – Bu gün bol təəssürat yaşayacağınız bir gündür. Bunların bəziləri görüşlər və maraqlı tanışlıqlarla əlaqəlidir. Çox aludə olub başınızı itirməyin. Bu gün istəklərinizlə reallıq arasındakı sərhədi gözünüz görmür və bu səbəbdən yanılmaq ehtimalınız böyükdür. Böyük xərclər gözlənilir. Yalnız ehtiyacınız olan əşyaları alın.\nDolça – Faydalı əlaqələr qura biləcəksiniz. Yaradıcı və intellektual fəaliyyət üçün əla vaxtdır. Sadəcə, xırdalıqlara diqqət yetirməyiniz kifayət edər. İstənilən yenilik, o cümlədən şəxsi həyatınızda da xoş nəticələr verəcək. Ancaq əvvəlcədən yarınızla məsləhətləşib, ondan çox şey istəyib-istəmədiyinizə əmin olun.\nBalıqlar – Bütün ciddiyyətinizlə işə girişsəniz, böyük uğurlar qazana bilərsiniz. Həyat eşqiniz və nikbinliyiniz sizi istənilən məclisin ulduzuna çevirəcək, odur ki, yeni tanışlıqlardan imtina etməyin. Nüfuzlu insanlarla görüş çox yerinə düşəcək.\nTarix: 2020/01/27 12:45


ALLAH DEMEK | Kayzen\n7 üzv, 3 topik\nKasıb bir oğlan padşahın qızına aşiq olur. Ancaq bu arzusunun əlçatmaz olduğunu anladığı üçün pərişan halda gəzib-dolaşır. O, bir dəfə ağsaqqal bir dərvişlə rastlaşır və dərdini ona açır. dərviş də, öz növbəsində, ona: "Övladım, şəhərin girişində otur, kim sənə nə desə sən ona: «Allah»,- deyə cavab ver",- məsləhətini verir.\nBir gün padşah bu məşhur gənci görmək istəyir. Əvvəlcə, dərvişdən həmin oğlan haqqında məlumat istəyir. Dərviş də ona bildirir ki, bu gənc dövrün ən mübarək, Allaha bağlı insanlarından biridir. Bunu eşidən padşah dərhal gəncin yanına gəlir. Ondan: «Kimsən? Problemin nədir? Nə istəyirsən?»- soruşur. Gəncin cavabı isə yalnız bir olur: «Allah». Padşah gəncin dilindən başqa söz çıxmadığını görüb geri qayıdır.\nBir gün yenə padşah oğlanın yanına gəlir və deyir: «Səni öz qızımla evləndirmək istəyirəm. Fikrin nədir?» Gənc oğlan isə bu təklifi rədd edir və deyir: «Qızınızla evlənmək istəmirəm. Mən başqa bir niyyətlə „Allah“ dedim. Allah isə padşahı mənim kimi kasıb bir gəncin ayağına gətirdi. Mən sırf Allah rizası üçün „Allah“ desəydim, kim bilir nələr olardı? Bundan sonra mən Ondan başqasını tanımıram, Ondan başqasını istəmirəm».\nHeç bir yazı yoxdur


Tarix: 28-12-2013, 11:20 Oxunma sayı: 1 170 Bölmə: Sumqayıt\n42 saylı Sumqayıt ikinci seçki dairəsindən seçilmiş millət vəkili, professor Musa Qasımlının köməkçisi Tural Qənbərov deputatın 2013-cü il üçün fəaliyyətinə dair hesabatı yayıb. Hesabatda yazılır ki, bir ildə millət vəkili əsasən aşağıdakı istiqamətlərdə fəaliyyət göstərib:\n• Qanunvericilik sahəsində. Milli Məclisin iclaslarında cari məsələlərin və qanun layihələrinin müzakirəsi zamanı dəfələrlə çıxış edərək təkliflərini söyləyib, Sumqayıtdakı yataqxanaların probleminin həlli məsələlərini gündəliyə gətirib. Büdcə və hökumətin hesabatının müzakirəsi zamanı Sumqayıt şəhərinə daha çox diqqət ayırmağı xahiş edib.\n• Seçicilərlə iş. Millət vəkili seçiciləri üçün əlçatan olmuş, onları müraciət etdiklərindən dərhal sonra qəbul edib, müraciətlərinə baxıb, həlli üçün müvafiq qurumlara göndərib, nəzarətə götürüb. Seçiciləri ilə görüşlərinin qısa xronologiyası və məzmunu əsasən aşağıdakı kimi olub:\n05 fevralda Autizm xəstələrinin şəraiti və problemləri ilə tanışlıq. Görüşdən sonra onların probleminin həllini Milli Məclisdə hökumətin qarşısında qaldırıb;\n19 martda Novruz bayramı ərəfəsində seçicilərlə görüş və bayram tədbirlərində iştirak; 25 apreldə Sumqayıt Dövlət Dram Teatrında görkəmli ictimai xadim və alim Zərifə xanım Əliyevanın doğum gününə həsr edilmiş yeni tamaşanın təqdimatında iştirak və mədəniyyət və ictimai xadimlərlə görüş; 10 mayda Ulu Öndər Heydər Əliyevin doğum günü və Gül bayramı ilə əlaqədar olaraq Sumqayıt şəhərində tədbirlərdə iştirak və seçicilərlə görüşlər;\n11,17,25 iyun tarixlərində 4,5 və 6-cı mikrorayonların sakinləri ilə görüşlər; 24 sentyabrda Sumqayıt Şəhər Günündə iştirak; Azərbaycan Respublikasının Prezidenti Zati-aliləri İlham Əliyevin Sumqayıt şəhərinə səfərləri çərçivəsində tədbirlərdə iştirak; kitab təqdimatı mərasimlərində iştirak; seçicilərin xeyir-şər mərasimlərində yaxından iştirak; məktəblərdə, uşaq bağçalarında və poliklinikalarda görüşlər və s.\n• Hesabat ilində millət vəkili Musa Qasımlının ünvanına təkcə sumqayıtlı seçicilər deyil, eyni zamanda ölkənin digər rayonlarının sakinləri tərəfindən 26 yazılı müraciət daxil olub.\nSosial-iqtisadi xarakterli müraciətlərın sayı 18 olub. 10 müraciət mənzil və ev təminatı, təqaüdlərin hesablanmasına aid olub. Onların 6-cı aidiyyatı qurumlara baxılmaq üçün göndərilib və icraatdadır.\n4-ü deputat səlahiyyətinə daxil olmadığı üçün əsassız sayılıb.\n8 müraciət işlə təmin olunma, ödənilməmiş əmək haqqının qaytarılması və s. mövzuda olub. Onlardan 3-ü müsbət həll edilib, 2-si aidiyyatı qurumlara baxılmaq üçün göndərilib, 3-ü isə dövlət qulluğuna imtahansız keçmək, İqtisad Məhkəməsində hüquqların qorunması kimi qanunsuz və deputat səlahiyyətlərinə daxil olmayan müraciətlər olduğu üçün əsassız sayılıb. 8 müraciət torpaq sahələrinin sənədləşdirilməsi və xeyir-şər evlərinin təmiri ilə bağlı olub. 2 müraciət müsbət həll edilib, 4-ü isə aidiyyatı orqanlarda baxılmaqdadır. Müraciətlərin 2-ci deputat səlahiyyətlərinə aid olmadığı üçün əsassız sayılıb.\n• Bunlarla yanaşı olaraq millət vəkili, professor Musa Qasımlı elmi fəaliyyətini də davam etdirib. Onun tariximizlə və ermənilərin torpaqlarımıza yerləşdirilməsi, əsassız ərazi iddiaları ilə bağlı Azərbaycanda 1 kitabı, 1 məqaləsi, xaricdə 1 monoqrafiyası, 1 məqaləsi nəşr edilib. Professor 5 beynəlxalq elmi simpoziumda etdiyi məruzələrlə Azərbaycan tarix elmini layiqincə təmsil edib. O, Türkiyədə keçirilən “Azərbaycan həftəsi” çərçivəsində Ədirnə və Bandırmada keçirilən simpoziumlarda böyük maraq doğuran elmi məruzlərlə çıxış edib. Millət vəkili, professor Musa Qasımlı həmçinin Harvard Universiteti Mərkəzi Avrasiya Araşdırmaları cəmiyyətinin, Arizona Universitetindəki Avrasiya Araşdırmaları cəmiyyətinin üzvü (ABŞ), YUNESKO-nun Beynəlxalq Kadr Akademiyasının həqiqi üzvü (Ukrayna), TURAN Strateji Araşdırmalar Mərkəzinin, Orta Asiya və Qafqaz Araşdırmaları Qurumu, Türk SAM üzvü (Türkiyə) olaraq fəaliyyətini, “Avrasiya Araşdrımaları”, “TURANSAM”, “Türk eli” (Türkiyə), “Rumın Avrasiya Araşdırmaları” (Rumıniya) və “Kavkaz i mir” (Gürcüstan) jurnalının redaksiya heyətinin üzvlüyünü davam etdirib. Bir neçə görkəmli xarici alim professor Musa Qasımlının son illərdə Rusiyada nəşr edilən əsərlərinə nüfuzlu beynəlxalq elmi jurnallarda müsbət rəylər yazıblar.\nMüsadirə olunan avtomobillər satışa çıxarılır: BMW 1600, Mercedes 6500 manat (QİYMƏTLƏR)\nTarix: 6-03-2017, 14:33 Oxunma sayı: 1 796 Bölmə: Cəmiyyət\nƏmlak Məsələləri Dövlət Komitəsi (ƏMDK) martın 28-də, saat 15:00-da hərraca çıxarılacaq dövlət\nFərhad Hacıyevin Uğur sirri\nTarix: 15-09-2014, 14:50 Oxunma sayı: 969 Bölmə: Cəmiyyət\nTarix: 17-08-2019, 10:26 Oxunma sayı: 1 797 Bölmə: REDAKTOR SEÇİMİ / Şou-biznes\nBu kolbasaları almayın\nTarix: 23-01-2014, 15:00 Oxunma sayı: 1 249 Bölmə: Cəmiyyət\nSumqaytda marşrut avtobuslarına hücum: hadisənin təfərrüatları – REPORTAJ (VİDEO+ FOTOLAR)\nTarix: 16-11-2017, 17:14 Oxunma sayı: 4 329 Bölmə: Hadisə / Sumqayıt / Manşet\nXəbər verdiyimiz kimi, ötən gün axşam saatlarında Sumqayıt şəhərində 7 və 7 A saylı marşrut xətti\nBakıda kran yaşayış binasının üzərinə aşdı - Xəsarət alan var\nTarix: 4-09-2020, 14:41 Oxunma sayı: 357 Bölmə: Hadisə


Oxunub: 5342 | Dərc olunub: 05 Noyabr, 2018\nMedicina.az-ın xəbərinə görə, məsələ ilə bağlı Open.az-a açıqlama verən Respublika Perinatal Mərkəzinin direktoru Sevinc Məmmədova bildirib ki, qanunvericilikdə təlimata uyğun olaraq partnyor doğuşuna müəyyən şərtlər altında icazə verilir: "Həmin şərt ondan ibarətdir ki, partnyor ana ilə birlikdə qadın məsləhətxanasında analar məktəbində hər bir dərsdə iştirak edib, doğuşun idarə olunması və digər məsələlər barədə təlimlənib. Bunun üçün doğuşa girmək istəyən ataya doğuşun nə olduğunu, necə nəfəs almaq lazım olduğu bildiyi haqda arayış verilir. Qadının istəyi də burada vacib amillərdən biridir. Həmçinin doğuşa daxil olacaq partnyorun sağlamlıq arayışının olması lazımdır. Çünki onun kəskin respirator virus infeksiyası, asqırıb-öskürməsi olmamalıdır. Özəl xəstəxanalar bundan kommersiya məqsədi ilə pul qazanırlar. Amma dövlət müəssisələrində buna icazə verilmir. Çünki dövlət müəssisələrində çox vaxt doğum zalları üzbəüz olur. Bir doğum zalında kişi olarsa, o həmin proses vaxtı çıxacaq, girəcək, söz də deyə bilməyəcəksən. Həmin vaxt digər zalda başqasının arvadı tək doğursa, onlar zallardan bir-birlərini görəcəklər. Bu, mentalitet baxımından da düzgün deyil".\nUşaq və Ailə Mərkəzinin rəhbəri, uşaq psixoloqu Kəmalə Baxış isə bildirib ki, bu seçim çox özəldir və qadının icazəsi ilə mümkündür: "Bəzən kişilər məcbur edir ki, mən də doğuşda istirak edim. Əgər qadın yoldaşının dəstəyini və bu anı onunla birgə yaşamağı istəyirsə, buna icazə verilir. Bəzi kişilər həssas olurlar. Onları da başa düşmək lazımdır. Bəzən kənardakı şəxslər kişinin doğuşda iştirakına ayıb kimi baxırlar. Amma orada kişi sadəcə sancı çəkən xanımının əlindən tutur, mənəvi dəstək olur. O, həkim kimi doğuş qəbul etmir, həmin prosesi açıqlığı ilə izləmir”.\n“Hamilə qadını kürt toyuğa bənzədirəm... Abortun tərəfdarıyam” - Məşhur həkimdən maraqlı açıqlamalar


Yeni şok iddia – 23 sentyabrda qiyamət qopacaq - Azinforum.az İnformasiya Portalı\nAna səhifə / Aktual / Yeni şok iddia – 23 sentyabrda qiyamət qopacaq\nYeni şok iddia – 23 sentyabrda qiyamət qopacaq\nPlanet və ulduzların hərəkətlərini incələyən mütəxəssislər İncildə yer alan bir kəhanətə istinad edərək, 23 sentyabr 2017-ci ildə qiyamət qopacağını iddia edib.\nMusavat.com Türkiyə mətbuatına istinadən xəbər verir ki, son bir neçə ildir qiyaməti heç cür qopara bilməyənlər bu dəfə də 23 sentyabr 2017-ci il tarixinə işarə verib. Müqəddəs kitablarda yazılır ki, qiyamət gününü ancaq günahkar insanlar görə biləcək.\nVəhy 12 işarəti olaraq bilinən yeni bir nəzəriyyə isə qiyamətin günəşlə geyinmiş bir qadının ayaqları altında ay, başında da 12 ulduzlu tacın görünməsi ilə bərabər qopacağını iddia edir. Nəzəriyyələrdə şir və qız bürclərini astronomik sürətinin planetlərlə bərabər yaratdığı pozisiyanın bu kəhanəti ortaya çıxardığını deyir. Bu ilginc nəzəriyyəni müdafiə edənlər kəhanətdə haqqında danışılan qadının qız bürcünü, ulduzlu tacı da şir bürcünün təmsil etdiyini bildirirlər.\n23 sentyabr 2017-ci ildə ay qız bürcünün ayaqları altında yer alacaq və Günəş ulduzu boyunca keçidini edəcək. Bu nəzəriyyəni müdafiə edən və yayan internet saytları hesab edir ki, sözügedən hadisə 7 il davam edəcək böyük sıxıntıların da içində olacağı iki mərhələli bir zaman dilimində baş verəcək.\nBu müddət ərzində insan oğlunun böyük təbii fəlakətlər yaşayacağı da fəlakət xəbərçilərinin dedikləri sırasındadır.\nÜmumi xətləri etibarilə İncildə yer alan nəzəriyyə əslində ümumən Xristian aləmi tərəfindən rədd edilir. Xristianlar qiyamətin əlaməti olaraq İncildə yer alan 2 fikri mənimsəyirlər.\n1 Selaniklilər 4:16-17’yə görə, cənnət tanrının həyatda olanları buludlara alınıb, götürüləcək günlərə qədər açıq qalacaq.\n2 Petrus 3:10-da isə yazılır ki, “Amma Rəbbimin günü oğru kimi gələcək. O gün göylər böyük bir gurultu ilə ortadan qalxacaq, maddi nəsnələrin hamısı yanıb kül olacaq, yer və yer üzündə qurulmuş hər şey yanıb tükənəcək”.\nAmma qiyamətə inanmaq Vəhy 12 İşarətinə inanmağı vacib bilmir. Bu nəzəriyyə amerikalı YouTube kanalı sahibi Villiam Tapley tərəfindən 2011-ci ildə yüklənən və sürətlənmədən bəhs edən ‘Stellarium’ adlı bir video ilə ortaya atılıb.\nÖncəki “Faytonçu” Nazimə qoyulan xərçəng diaqnozu: Qalmaqallı analiz cavabları FOTOLARDA\nNövbəti Şəmsəddin Hacıyevə görə universitetdən Baş Prokurorluğa – Şikayət